“Vuku na Lomanaʼʼ—O Jiova na Kalou Yalomalumalumu Qai Yalorawarawa | Toro Voleka\nToro Voleka Vei Jiova\nWILIKA ENA VOSA Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hiri Motu Hungarian Icelandic Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kongo Korean Krio Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Telugu Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Wolaita Xhosa Yoruba Zulu vakaViti\n“Vuku na Lomana”—Ia e Yalomalumalumu\n1-3. Eda kila vakacava ni o Jiova e Kalou yalomalumalumu?\nE VINAKATA e dua na itubutubu me tukuna e dua na ka bibi vua na luvena lailai me tara sara ga na lomana. Na cava me na cakava? Me tucake beka i mata i luvena qai vosa sara vakaukaua vua? Se me roso sobu me raica na mata i luvena, qai vosa vakamalua vua, vosa tale ga vakayalovinaka? Na itubutubu e vuku ena vosa vakamalua.\n2 Ia, e itubutubu vakacava o Jiova—dokadoka se yalomalua, qaciqacia se yalovinaka? E sega ni vakaiyalayala na kila i Jiova, e sega tale ga ni vakaiyalayala nona vuku. Ia, sega li ni o vakadinata ni vakalevu mera sega ni dau yalomalumalumu o ira era vutucoqa ena kilaka, se o ira na vuku? Me vaka e kaya na iVolatabu, “na vuku sa vakavuna me qaciqacia kina na tamata.” (1 Korinica 3:19; 8:1, VV) E duidui o Jiova, e “vuku na lomana” ia e Kalou yalomalumalumu. (Jope 9:4) Nona yalomalumalumu e sega ni kena ibalebale ni lolovira, se sega ni lagilagi. E sega ga ni viavialevu. Ena vuku ni cava?\n3 E Kalou yalosavasava o Jiova. E sega gona ni nona itovo na viavialevu, ni sega ni salavata kei na nona yalosavasava. (Marika 7:20-22) Kena ikuri, vakasamataka mada na ka e kaya na parofita o Jeremaia vei Jiova: “Au kila deivaki ni oni na nanumi au, oni na lolou sobu mai vei au.” * (Lele i Jeremaia 3:20, NW) Vakasamataka mada! Na Turaga Sau ni lomalagi kei na vuravura o Jiova e tu vakarau me “lolou sobu,” se me biuti koya sobu ina ituvaki kei Jeremaia, me rawa kina ni vukei koya na tamata ivalavala ca oya. (Same 113:7) Io, e dau yalomalumalumu dina o Jiova. Ia, na cava e okati ena yalomalumalumu vakalou? E salavata vakacava kei na vuku? Na cava e bibi kina vei keda na yalomalumalumu?\nE Vakaraitaka Vakacava o Jiova na Nona Yalomalumalumu?\n4, 5. (a) Na cava na yalomalumalumu? E dau vakaraitaki vakacava? Na cava me kua kina ni kilasevati kei na dadatuvu se mamadua? (b) E vakaraitaka vakacava vei Tevita o Jiova na nona yalomalumalumu? Ia, e vakacava na bibi ni yalomalumalumu i Jiova ena noda bula?\n4 Na yalomalumalumu e veibasai kei na dokadoka kei na qaciqacia. E ituvaki ni loma ni tamata na yalomalumalumu, e dau vakatakilai ena ivalavala e so me vaka na yalomaloku, yalomalua, kei na yalorawarawa. (Kalatia 5:22, 23) Me kua ni kilasevati na ivalavala vakalou oqo kei na dadatuvu se mamadua. E sega tale ga ni veicalati na ivalavala oqo kei na nona dau vakaraitaka o Jiova na nona cudru, se nona kaukaua me veivakarusai. Ia, ena nona yalomalua kei na nona yalomalumalumu, e vakaraitaka kina o Jiova na nona lewai koya vinaka kei na nona rawa ni tarova tu mada vakawawa na nona cudru waqawaqa. (Aisea 42:14) Ia, e salavata vakacava na yalomalumalumu kei na vuku? E kaya e dua na ivolavakamacala ni iVolatabu: “Na yalomalumalumu ena laurai ga . . . vua e dua e sega ni dau nanumi koya ga, e yavu tale ga ni vuku kece.” E sega ni rawa ni sega, na vuku dina ena laurai vata ga kei na yalomalumalumu. Ia, e yaga vakacava vei keda na yalomalumalumu i Jiova?\nNa tama vuku ena yalomalumalumu qai yalomalua vua na luvena\n5 E lagata vei Jiova o Tui Tevita: “O ni sa solia talega vei au nai sasabai ko ni sa vakabulai au kina; ka sa vakataudeitaki au na ligamuni matau, a sa vakalevutaki au na nomuni yalomalua [se, “yalomalumalumu,” NW].” (Same 18:35) E vaka ni biuti koya sobu sara ga o Jiova ena kena ituvaki na tamata ivalavala ca oqo me rawa kina ni vukei koya, taqomaki koya, me karoni koya tale ga ena veisiga. E kila tale ga o Tevita ni yalomalumalumu ga i Jiova e rawa kina ni vakabulai, rawa sara mada ga kina ni dokai ni sa na tui. E macala ni sega ni dua vei keda e rawa ni vakabulai ke sega ni Kalou yalomalumalumu o Jiova, ke sega ni tu vakarau me kauaitaki keda sobu mai me vaka e dua na Tama dauloloma, ena ituvaki lolovira eda tu kina.\n6, 7. (a) Na sala cava e tukuni kina ni yalomalumalumu o Jiova? (b) E salavata vakacava na yalomalua kei na vuku? O cei e ivakaraitaki vakasakiti ena tikina oqo?\n6 Na yalomalumalumu e dua na itovo vinaka e bibi me na vakaitovotaki koya kina na tamata yalodina. Na itovo oqo e dau cavuti vata vakalevu kei na vuku. Me kena ivakaraitaki, e kaya na Vosa Vakaibalebale 11:2: “Sa tu vei ira na yalomalumalumu na vuku.” Ia, na yalomalumalumu e cavuti vei Jiova e sega ni tautauvata kei na yalomalumalumu vakatamata. Ena vuku ni cava? Na yalomalumalumu vakatamata, me vaka eda raica ena iVolatabu, e salavata tiko kei na nona kila ni vakaiyalayala ga na ka e rawata. Ia, o koya na Kalou Kaukaua Duadua e sega ni vakaiyalayala na ka e rawata. (Marika 10:27; Taito 1:2) Kena ikuri, ni Cecere Duadua, e sega ni vakarorogo ena nona lewa e dua tale. E sega gona ni okati o Jiova ena yalomalumalumu eda dau kilai kina na tamata.\n7 Ia, e yalomalumalumu o Jiova ena nona dau kauaitaki keda sobu mai na tamata ivalavala ca. E dau yalomalua tale ga o koya. E vakavulici ira nona tamata mera kila ni o ira dina na vuku era dau yalomalua. Oya na vuna e kaya kina na iVolatabu ni “vuku sa yalomalua.” * (Jemesa 3:13) E vakasakiti na ivakaraitaki i Jiova ena tikina oqo. Ena sala cava? Meda raica mada.\nE Yalomalumalumu o Jiova me Veilesi, me Vakarorogo Tale Ga\n8-10. (a) Na cava e vakatubuqoroqoro kina na nona tu vakarau o Jiova me veilesi, me vakarorogo tale ga? (b) Na sala cava e vakaraitaka kina o Jiova na nona yalomalumalumu vei ira na agilosi?\n8 E laurai votu na yalomalumalumu i Jiova ena nona dau lesia na itavi, kei na nona tu vakarau me rogoca na nanuma e so. Oqo e vakatubuqoroqoro dina; e sega ni gadreva o Jiova na veivuke, se me dua e tukuna vua na ka me cakava. (Aisea 40:13, 14; Roma 11:34, 35) Ia, eda raica vakalevu ena iVolatabu na nona dau tu vakarau me vakayacora na veika oqo.\n9 Me kena ivakaraitaki, dikeva mada na ka a yaco oqo ena bula i Eparama. A rairai mai vei Eparama e tolu na vulagi, e dua e kacivi koya o Eparama me o “Jiova.” Eratou agilosi na vulagi oqo, ia e dua e lako mai ena yaca i Jiova, e rairai mai me matataki Jiova sara ga. Ni vosa na agilosi oqo se cakava e dua na ka, e vaka e sa vosa se cakava sara tiko ga na ka oqori o Jiova. Ena sala oqo, e tukuna kina o Jiova vei Eparama ni rogoca “ni sa ka levu nai tukutuku kei Sotoma kei Komora.” E kaya o Jiova: “Au na lako sobu mada, ka raica se ra sa cakava me vaka sara na kenai tukutuku, sa yacovi au; ia kevaka e segai, ka’u na qai kila.” (Vakatekivu 18:3, 20, 21) E macala tu ga ni sega ni ibalebale ni itukutuku oqo ni na “lako sobu” dina sara ga o Jiova. Ia, e talai ira tale na agilosi mera matataki koya. (Vakatekivu 19:1) Ena vuku ni cava? Kevaka e raica na ka kece ga o Jiova, e sega beka ni rawa ni raica ga vakataki koya na ituvaki ni vanua oya, me “qai kila” kina na kena ituvaki dina? E rawa. Ia, e vakaraitaka na yalomalumalumu ena nona lesia na agilosi me lai dikeva mai na ituvaki ni vanua oya, me lai raici Loti tale ga kei na nona vuvale e Sotoma.\n10 Kena ikuri, e dau rogoca na nanuma e so o Jiova. Dua na gauna a tarogi ira nona agilosi mera tukuna se sala cava me vakabalei kina na tui ca o Eapi. E kila o Jiova na ka me caka. Ia, a ciqoma na ka e vakatura e dua na agilosi, qai lesi koya me raica me yaco sara na ka e vakatura oya. (1 Tui 22:19-22) E duatani dina na ivakaraitaki ni yalomalumalumu oqo, se vakaevei?\n11, 12. E qai kila vakacava o Eparama na yalomalumalumu i Jiova?\n11 E tu vakarau sara mada ga o Jiova me rogoci ira na tamata ivalavala ca era vakaraitaka nodra kauai. Me kena ivakaraitaki, a lomatarotaro o Eparama ena gauna e kaya kina o Jiova ni sa nakita me na vakarusai Sotoma kei Komora. “Me yawa mada vei kemuni,” e kaya o Eparama, qai tomana, “ena sega li ni caka dodonu ko Koya sa lewai vuravura kecega?” E taroga na Kalou o Eparama se na vakabula beka na koro ke kune kina e 50 na tamata ivalavala dodonu? Vakadeitaka o Jiova ni na vakayacora vaka kina. Ia, e qai taro tale o Eparama, gauna oqo e sa vakalutuma na iwiliwili me 45, oti oya, vakalutuma tale me 40, oti se baci vakalutuma tale. Vakaio tiko na Kalou ena taro kece i Eparama me lai yaco sara ina lewe tini. De dua a sega ga ni kila vinaka o Eparama na yalololoma i Jiova. Ia, e vosota o Jiova, e yalomalumalumu vua na nona itokani, e nona dauveiqaravi o Eparama ni vakaraitaka tiko nona kauai.—Vakatekivu 18:23-33.\n12 O cei sara mada na tamata vuli, vuku, e vakoroi me via vakarorogo vua e dua e sega sara tu ga ni kila e dua na ka? * Na yalomalumalumu vaka oqo e kilai tani duadua ga kina na noda Kalou. E qai raica rawa tale ga ena veivosaki oqo o Eparama ni o Jiova e dau “vosovoso vakadede.” (Lako Yani 34:6) De dua e sa qai liaca ni sega ni tu vua e dua na dodonu me taroga kina na vakatulewa i Koya sa Cecere Sara. Mani cavuta vakarua ena nona vakamamasu: “Mo ni kakua mada ni cudru kemuni na Turaga.” (Vakatekivu 18:30, 32) Ia, a sega ni cudru o Jiova. E laurai dina vua “na vuku sa yalomalua.”\nE Yalorawarawa o Jiova\n13. Na cava na ibalebale ni vosa “yalorawarawa” e vakayagataki ena iVolatabu? Na cava e tukuni Jiova vinaka kina na vosa oqo?\n13 E laurai na yalomalumalumu i Jiova ena dua tale na nona itovo totoka—na yalorawarawa. Ka ni rarawa ni itovo oqo e sa sega ni laurai vakalevu vua na tamata ivalavala ca. E sega ni tu vakarau wale ga o Jiova me rogoci ira nona ibulibuli, e dau yalorawarawa tale ga ena nona laiva me yaco na lomadra ena so na gauna ke sega ni beci kina na nona ivakatagedegede savasava. Me vaka na kena ivakavakayagataki ena iVolatabu, na vosa “yalorawarawa” e kena ibalebale na nona “laiva e dua me yaco na lomadra na tani.” Oqo tale ga e ivakaraitaki levu ni vuku vakalou. E kaya na Jemesa 3:17 (VV): “Na vuku sa taka mai cake, a i matai mada ni ka, sa . . . yalo rawarawa.” Sala cava e yalorawarawa kina o Jiova, na Kalou vuku duadua ga? Kena imatai, e dau tu vakarau me cakava na ka ga e gadrevi, me yaco kina nona inaki. Kua ni guilecava ni yacana mada ga eda kila kina ni na vakayacora ga o koya na lomana. (Lako Yani 3:14, NW) Sega li ni vakaraitaka oqo ni sega ni dua na ka e dredre vua, qai Kalou yalorawarawa?\n14, 15. Na cava eda vulica me baleta na isoqosoqo vakalomalagi i Jiova mai na raivotu i Isikeli me baleta na qiqi vakalomalagi i Jiova? E duidui vakacava oqo mai na isoqosoqo vakatamata?\n14 E tiko e dua na wase ni iVolatabu e rawa nida bau kila toka mada ga kina vakacaca na nona dau tu vakarau o Jiova me vakayacora nona inaki. A raica na parofita o Isikeli e dua na raivotu e vakatakarakarataka na isoqosoqo vakalomalagi i Jiova, era lewena na ka bula vakayalo. E raica o koya e dua na qiqi vakaitamera, na qiqi e taukena na Kalou qai lewa sara tu ga na kena toso. E vakatubuqoroqoro duadua na kena itosotoso. Na yava ni qiqi lelevu oqo e va tu na tutudra, qai robota tu na yaloka ni mata me raica na veivanua kece. E rawa ni veisau kosi vakasauri qai sega tale ni gadrevi me kele se vagolei na yavana ena gauna e veisau kosi kina. E vaka na tibi ni liva na kena tasiri, e sega ni yaqa tu vakamalua me vaka na misini lelevu e bulia na tamata. Ia, ni tasiri tu, e rawa ni veisautaka vakasauri na vanua me mua kina! (Isikeli 1:1, 14-28) Io, na isoqosoqo i Jiova e ucui koya vinaka sara ga na Turaga Sau e kena iliuliu ni tu vakarau me dau veiveisau se toso ena vanua e gadrevi kina, me salavata kei na veiveisau ni ituvaki kei na veika ena vinakati me caka.\n15 Sa na saga wale tu ga na tamata me dau rawarawa ni veisau. Ia, na tamata kei na isoqosoqo vakatamata e sa dau dredre tu ga ni veisau. Me kena ivakaraitaki: Ena vakaitamera beka qai kaukaua na waqa ni usa kako, se na sitima ni usa iyaya. Ia, e dau dredre nodrau kele se veisau kosi. Ke lutu e dua na ka ena mata ni sitima, sa na sega tu ga ni rawa ni leve na sitima. Me kele li sa qai yawa sara! Ni boko mada ga na idini ni sitima, se rawa ni toso tiko ga me dua vakacaca tale na kilomita ni bera ni qai kele! Na waqa ni usa kako lelevu tale ga e rawa toso tiko ga me rauta ni walu tale na kilomita ni sa boko oti na idini. Ke moici mada ga na idini me vakasukasuka, se na rawa ni toso ga me tolu tale na kilomita! E sega sara ga ni duidui oqo kei na isoqosoqo vakatamata ni dau dredre me veisau, e sega ni dau via veisau. E sega ni dau via veisau na tamata ena gauna e dodonu me veisau kina, se gauna e veisau kina na ituvaki, ena vuku ni dokadoka beka se nona sega ni vinakata me raici sobu. Na yalodredre vaka oqo e sa vakavuna na lusi ni levu na kabani, e sa vakavuna sara mada ga na kasura ni so na matanitu. (Vosa Vakaibalebale 16:18) Eda kalougata o keda baleta ni sega ni vaka oya o Jiova, e sega tale ga ni vaka oya na nona isoqosoqo!\nE Vakaraitaka Vakacava o Jiova na Yalorawarawa?\n16. E vakaraitaka vakacava vei Loti o Jiova na nona yalorawarawa ni bera ni vakarusai Sotoma kei Komora?\n16 Vakasamataka tale mada na rusa nei Sotoma kei Komora. E matata vinaka na ivakasala ni agilosi i Jiova vei Loti kei na nona vuvale: “Dro ki na ulu-ni-vanua.” Ia, e vaka me sega ni donu sara vei Loti. Mani kerea vei Jiova: “Me kakua mada, noqu Turaga”! E nanuma o koya ni na mate ke dro ina veiulunivanua, mani kerea me dro ga i Soa, e dua na koro e toka voleka e kea. Nanuma tiko ni a inaki tale ga i Jiova me vakarusai o Soa. Kena ikuri ni sega sara ga ni dua na vuna me rere kina o Loti. E macala tu ga ni rawa ni vakabulai Loti o Jiova ena veiulunivanua! Ia, a rogoca ga o Jiova na vakamamasu nei Loti, mani vakabulai Soa. Sa qai kaya na agilosi vei Loti: “Raica, ka’u sa vakarorogo vei iko e na ka talega oqo.” (Vakatekivu 19:17-22) Sega li ni vakaraitaka oqo na yalorawarawa i Jiova?\n17, 18. E vakaraitaka vakacava vei ira na kai Ninive o Jiova ni Kalou yalorawarawa?\n17 E dau rogoca tale ga o Jiova na veivutuni dina, e dau yalololoma vei ira, e dau cakava tale ga vei ira na ka e dodonu. Vakasamataka mada na ka e yaco ni talai Jona yani o Jiova ena koro rerevaki o Ninive. E matata vinaka na itukutuku e vinakata na Kalou me vakatakila yani o Jona vei ira na lewenikoro kei Ninive: Ena rusa na koro kaukaua oqo ena loma ga ni 40 na siga. Ia, e qai vuki na uto. Era veivutuni na kai Ninive!—Jona, wase 3.\n18 Eda vuli vakalevu sara ena duidui ni rai i Jiova kei Jona, ena vuku ni veisau e yaco oqo. Veisau vakasauri o Jiova, e vakaraitaki koya vei ira ni Dauveivosoti, e kila ni sa sega ni gadrevi tale me vakaraitaki koya ni “dauvala qaqa.” * (Lako Yani 15:3, NW) Ena yasana kadua, e sega ni via yalololoma o Jona, sega ni via veisautaka nona rai. E sega ni vakaraitaka na yalorawarawa i Jiova, ia e vakaraitaki koya ga ni vaka na waqa levu ni usa kako se sitima ni usa iyaya eda a veivosakitaka mai. Sa vunautaka oti o koya na itukutuku ni veivakarusai, me na kua ni daro, me yaco ga na veivakarusai! Ia, e yalomalua ga o Jiova, e vakavulici koya nona parofita yalodredre oqo ena dua na lesoni bibi me baleta na yalorawarawa kei na yalololoma.—Jona, wase 4.\nE yalorawarawa o Jiova, e kila ni duidui na ka eda rawata\n19. (a) Eda kila vakacava ni o Jiova ena sega ni namaka vakasivia na ka vei keda? (b) E vakaraitaka vakacava na Vosa Vakaibalebale 19:17 ni o Jiova e iLiuliu “yalovinaka ka yalorawarawa,” qai duatani na nona yalomalumalumu?\n19 Kena itinitini, e vakaraitaka tale ga vei keda o Jiova na nona yalorawarawa, e sega ni namaka vakasivia vei keda na ka. A kaya o Tui Tevita: “Sa kila ko koya na nodai bulibuli; sa nanuma ga ni da sa kuvu-ni-soso.” (Same 103:14) E lailai tale noda kilai keda mai na nona kilai keda o Jiova, e kila na ka eda rawata kei na ka eda sega ni rawata. Ena sega ni kerea meda cakava na ka eda sega ni rawata. E kaya na iVolatabu nira tu na iliuliu vakatamata era “yalovinaka ka yalomalua [se, “yalorawarawa,” NW],” era tu tale ga o ira era “yalovakatani.” (1 Pita 2:18) Ia, e iLiuliu vakacava o Jiova? Dikeva na ka e kaya na Vosa Vakaibalebale 19:17 (NW): “E dinau o Jiova vei koya e caka vinaka vei ira na dravudravua.” Na iliuliu vinaka ga qai yalorawarawa ena kauaitaka na veika vinaka kece e caka vei ira na vakaloloma. Kena ikuri, na tikinivolatabu oqo e vakaraitaka ni o koya e bulia na lomalagi kei na vuravura e okati koya sara mada ga me dinau vei ira na dau yalololoma! Sa ivakaraitaki duatani dina ni yalomalumalumu.\n20. Eda kila vakacava ni o Jiova ena rogoca noda masu, ena sauma tale ga?\n20 E dau yalododonu o Jiova, yalomalua, qai yalorawarawa vei ira nona tamata ena gauna oqo. Nida masu ena vakabauta, e rogoci keda. Ena sega beka ni tala mai nona agilosi me mai vosa sara vei keda, ia e sega ni kena ibalebale ni sega ni rogoca noda masu. Kua ni guilecava ni gauna e kerei ira kina na tacina vakayalo na yapositolo o Paula mera “masulaki” koya me rawa ni sere mai valeniveivesu, e qai tomana: “Me’u vakatotolotaki yani kina vei kemudou.” (Iperiu 13:18, 19) O koya gona, na noda masu e rawa ni lai veisau kina na ka e cakava o Jiova!—Jemesa 5:16.\n21. Na cava meda kua ni nanuma me baleta na yalomalumalumu i Jiova? Ia, na cava e dodonu meda kila me baleti koya?\n21 Ia, meda kua ni nanuma cala ni ivakaraitaki e so ni yalomalumalumu i Jiova—nona yalomalua, nona dau vakarorogo, nona dauvosota, kei na nona yalorawarawa—e kena ibalebale ni dau vakawaicalataka o koya na nona ivakavuvuli dodonu. O ira na italatala ni lotu ni Veivanua Vakarisito era nanuma ni nodra vakawaicalataka na ivakavuvuli dodonu e so ni bula savasava e ivakaraitaki ga ni yalorawarawa. (2 Timoci 4:3) Ia, na vakawaicalataki ni ivakavuvuli vaka oqo me ka beka ni veirawai se veivakayalovinakataki e sega sara ga ni rawa ni tukuni ni yalorawarawa dina vakalou. E Kalou savasava o Jiova; ena sega vakadua ni vakalaiva me vakadukadukalitaki na nona ivakatagedegede savasava. (Vunau ni Soro 11:44) Meda karona mada ga na yalorawarawa dina vakalou—e dua na ivakadinadina ni yalomalumalumu i Jiova. Sega li ni vakadrukai iko na yalomalumalumu i Jiova, vakauasivi ni o koya na Kalou e sega ni vakaiyalayala nona vuku? E ka uasivi dina meda toro voleka vua na Kalou cecere qai vakaiukuuku oqo, ia e yalomalua, dauvosota, qai yalorawarawa!\n^ para. 3 O ira na vunivola makawa, era vakatokai na Sopherim, era veisautaka na tikinivolatabu oqo mera kaya ni o Jeremaia e lolou vei Jiova, sega ni lolou o Jiova vei Jeremaia. Era nanuma beka ni sa rui cecere o Jiova, ena veibeci ke tukuni ni lolou o koya. Oqo e vakavuna me yali sara ga kina na vakasama totoka e sagai tiko me vakavotui ena tikinivolatabu oqo. Ia, e totoka sara na New English Bible ni kaya vakadodonu vaka oqo na vosa i Jeremaia vua na Kalou: “Isa, mo ni nanumi au, mo ni lolou sobu mai vei au.”\n^ para. 7 E so tale na vakadewa era kaya, “na yalomalua e vu mai na vuku” kei “na ivalavala malua e kilai tani kina na vuku.”\n^ para. 12 Na iVolatabu e vakaduiduitaka na vosovoso kei na yaloviavialevu. (Dauvunau 7:8) Na vosovoso i Jiova e kilai tale ga kina nona yalomalumalumu.—2 Pita 3:9.\n^ para. 18 E tukuni ena Same 86:5 (NW) ni o Jiova e “yalovinaka qai dau tu vakarau me veivosoti.” Ni vakadewataki ina vosa vakirisi na same oqo, a vakadewataki na “tu vakarau me veivosoti” me e·pi·ei·kesʹ, se “yalorawarawa.”\nTaro me Vakananumi\nLako Yani 32:9-14 E vakaraitaka vakacava o Jiova na yalomalumalumu ena vakamamasu i Mosese me baleti ira na Isireli?\nDauveilewai 6:36-40 E vakaraitaka vakacava o Jiova na yalomalua kei na yalorawarawa ena nona sauma na kerekere i Kitioni?\nSame 113:1-9 E vakaraitaka vakacava o Jiova na yalomalumalumu ena ka e cakava vei keda?\nLuke 1:46-55 E raici ira vakacava na tamata wale kei na tauvanua o Jiova, me vaka e vakabauta o Meri? Me tarai keda vakacava na rai oqo?\n7—Ena Rogoca na Kalou Qai Vakayacora na Noda Kerekere?\niMeli iMeli “Vuku na Lomana”—Ia e Yalomalumalumu\nWASE 1 “Raica, Oqo na Noda Kalou”\nWASE 2 E Rawa Beka Mo ‘Toro Voleka Vua na Kalou’?\nWASE 3 “E Savasava, e Savasava, e Savasava o Jiova”\nIWASEWASE 1 “Levu na Nona Kaukauwa”\nWASE 4 ‘O Jiova, . . . sa Levu na Nona Kaukaua’\nWASE 5 Kaukaua me Bulibuli—“O Koya ka Bulia na Lomalagi, kei Vuravura”\nWASE 6 Kaukaua me Veivakarusai—‘Jiova na Dauvala Qaqa’\nWASE 7 Kaukaua me Veitaqomaki—‘Na Noda iDrodro na Kalou’\nWASE 8 Kaukaua i Jiova me “Vakavouya na Ka Kecega”\nWASE 9 “Karisito na Kaukauwa ni Kalou”\nWASE 10 “Vakadamurimuria na Kalou” ena Nomu Vakayagataka Nomu Kaukaua\nIWASEWASE 2 “Sa Vinakata na Ka Dodonu”\nWASE 11 “Sa Dodonu na Nonai Valavala Kecega”\nWASE 12 “Sa Tu Beka Vua na Kalou Nai Valavala Tawadodonu?”\nWASE 13 “Sa Vinaka Sara na Lawa i Jiova”\nWASE 14 Vakarautaka o Jiova na “Kedra i Voli na Lewe Vuqa”\nWASE 15 ‘Vakadeitaka na Lewadodonu e Vuravura’ o Jisu\nWASE 16 “Mo Caka Dodonu ga” ni O Lako Vata Voli kei na Kalou\nIWASEWASE 3 “Vuku na Lomana”\nWASE 17 “A Ka Vakaidina na Kena Titobu ni Nona Vutu ni Vuku . . . na Kalou!”\nWASE 18 Vuku ena “Vosa ni Kalou”\nWASE 19 “Na Vuku ni Kalou . . . e na Ka Vuni”\nWASE 20 “Vuku na Lomana”—Ia e Yalomalumalumu\nWASE 21 Jisu—“Qisia na Kalou me Vu ni Vuku”\nWASE 22 Sa Laurai Tiko ena Nomu Bula “na Vuku Maicake”?\nIWASEWASE 4 “Sa Loloma na Kalou”\nWASE 23 “Sa Taumada na Nona Loloma Vei Keda”\nWASE 24 E Sega ni Dua na Ka e Rawa ni “Tawasei Keda Mai na Loloma ni Kalou”\nWASE 25 “Na Yalo Loloma ni Noda Kalou”\nWASE 26 Kalou e “Dau Veivosoti”\nWASE 27 “Sa Uasivi Dina na Vinaka ni Kalou”!\nWASE 28 ‘O kemuni ga na Kalou daudina’\nWASE 29 “Mo Dou Kila na Loloma i Karisito”\nWASE 30 “Vakaitovotaki Kemuni Tiko ga e na Loloma”\nWASE 31 ‘Toro Voleka Yani Vua na Kalou, ena Qai Toro Voleka Mai Vei Iko o Koya’\nText Sala me download kina na ka e tabaki Toro Voleka Vei Jiova\niMeli iMeli Toro Voleka Vei Jiova


2 Samuela , chapter 4 of the Fijian Bible - with audio narration\nNi sa rogoca na luvei Saula ni sa mate o Epana mai Epironi, sa yalolailai ka sa leqa vakalevu o Isireli.\n2 Na luvei Saula, sa rua tiko na nona tamata, e rau sai liuliu tiko ni mataivalu. Na yaca i koya e dua vei rau o Bana kei na yaca ka dua tale o Rekapi, e rau luvei Rimoni na kai Biroci vei ira na luvei Penijamini. (O Biroci sa dua talega na kawa ni Penijamini,\n3 Baleta ni ra a dro na kai Biroci ki Kitaimi, era sa tiko kina mai kea me yacova na siga oqo.)\n4 O Jonacani na luvei Saula, sa dua tiko na luvena tagane, sa malai ruarua tiko na yavana. E se qai yabaki lima tiko na gone ni sa yaco yani ki Jesirili nai tukutuku me baleti Saula kei Jonacani; sa kauti koya na nona dauveiqaravi ka rau dro yani, sa lutu na gone ka yaco me malai kina na yavana. Sa vakayacani kina me o Mefiposeci.\n5 Oi rau na luvei Rimoni na kai Biroci, o Rekapi kei Bana, e rau sa lako yani ena siga levu tutu ni sa todra tu na siga, ki na vale nei Isiposeci. Sa davo tu o koya ena nona i davodavo ena sigalevu.\n6 E rau sa lako mai ki na loma sara ni vale, me vaka ga ni rau mai kau witi, ka e rau sa suaki koya sara e ketena. O Rekapi kei Bana, e rau sa dro sara yani.\n7 Ni rau sa curu yani ki vale, sa davo tu o koya ena nona i davodavo; e rau sa suaki koya ka vakamatea â€“ e rau sa musuka na domona ka kauta na uluna, ena bogi taucoko e rau sa dro tiko yani ena buca.\n8 E rau sa kauta mai na ulu i Isiposeci kivei Tevita e Epironi, ka tukuna vua na tui, "Oqo na ului Isiposeci na luvei Saula na kemu meca, o koya sa vakasaqara tiko na nomu bula; ia, o Jiova sa sauma vua na noqu turaga na tui ena siga oqo vei Saula kei ira na nona kawa."\n9 Sa sauma o Tevita vei Rekapi kei Bana na tacina, o irau na luvei Rimoni na Biroci ka tukuna vei rau, "Me vaka sa bula o Jiova, o koya sa vakabulai au mai vei ira na meca kece,\n10 "Ni dua sa tukuna vei au, 'raica sa mate o Saula,' sa nanuma ni sa kauta mai vei au na i tukutuku vinaka, au sa vesuki koya ka vakamatei koya mai Sikilaki O vua na tamata sa nanuma ni kauta mai vei au nai tukutuku vinaka.\n11 "Sa qai vakacava vua na tamata ca ni sa vakamatea na tamata dodonu, ena loma ni nona vale, ena nona i davodavo sara ga? Me sega li ni'u gadreva na nomudrau dra mai na ligamudrau, ka mo drau yali tani mai vuravura?"\n12 Sa vakaroti ira na nona tamata o Tevita me rau vakamatei, me musu laivi na ligadrau kei na yavadrau ka me rau vakaliligi ena wai mai Epironi. Era sa kauta na ulu i Isiposeci ka buluta e nai bulubulu i Epana e Epironi.


NA TIKO MAI NA LEKUTU 20 FOV - Era sa qai lako mai na - Bible Search\nNA TIKO MAI NA LEKUTU 19 NA TIKO MAI NA LEKUTU 21\nNA TIKO MAI NA LEKUTU 20\nSa mate ko Miriama, 1. Era didi na tamata ni sa sega na wai, a sa vure na wai mai na vatu, ni sa tukia ko Mosese, 2-13. Sa ra bese ko ira na Itomi ni solia na sala vei ira na Isireli me ra lako e nodra vanua, 14-21. Sa mate ko Eroni, a sa kenai sosomi ko Eliesa 22-29.\n1Era sa qai lako mai na Isireli, io ko ira nai soqosoqo taucoko, ki na vanua liwa ko Sini, e nai matai ni vula: a ra sa tiko mai Ketesa na tamata; a sa mate maikea ko Miriama, a sa bulu kina.\n2A sa sega na medra wai nai soqosoqo: a ra sa soqoni vata me veivorati kei Mosese kei Eroni. 3A ra sa veileti kei Mosese na tamata, ka kaya, ulei, na Kalou, E ca ni keimami a sega ni ciba ni ra ciba e na mata i Jiova na weka i keimami! 4Ia a cava drau sa kauti ira kina nai soqosoqo i Jiova ki na vanua liwa oqo, me keimami mate kina kei na neimami manumanu e yavai va? 5Ia a cava drau sa kauti keimami cake kina mai Ijipita, me kauti keimami ki na vanua ca oqo? sa sega ni vanua ni sore ni kau, se ni lolo, se ni veivaivaini, se ni pomekaraneti; ka sa sega talega na wai ni gunu.\n6A rau a lako yani ko Mosese kei Eroni maivei ira nai soqosoqo ki na katuba ni vale ni veitavaki, a rau sa cuva vakatoboicu: a sa rairai vei rau na serau i Jiova. 7A sa kaya vei Mosese ko Jiova, 8Mo kauta nai titoko, ka vakasoqoni ira vata nai soqosoqo, ko iko kei Eroni na tuakamu, ia drau vosa ki na uluvatu e na matadra me solia mai na kena wai; ia ko na kauta mai vei ira na wai mai na vatu: ko na vagunuva kina nai soqosoqo kei na nodra manumanu e yavai va.\n9A sa kauta nai titoko ko Mosese mai na mata i Jiova, me vaka ka vakarota vua. 10A rau sa vakasoqona vata nai soqosoqo ko Mosese kei Eroni me ra donuya na uluvatu, a sa kaya vei ira ko koya, Dou rogoca mada, na tamata talaidredre; me keirau vakavurea beka mai na memudou wai mai na vatu oqo? 11A sa dodoka na ligana ko Mosese, ka tukia vakarua na vatu e nonai titoko: a sa dave vakalevu na wai; a ra sa gunu nai soqosoqo, kei na nodra manumanu e yavai va.\n12A sa kaya vei Mosese kei Eroni ko Jiova, Ni drau a sega ni vakabauti au, mo drau dokai au e na matadra na Isireli, drau na sega kina ni kauta nai soqosoqo oqo ki na vanua ka'u sa solia vei ira.\n13Oqo na wai ni Meripa [A veileti]; ni ra veileti kei Jiova na Isireli: ia sa vakarokorokotaki ko koya vei ira.\n14A sa tala eso nai talaki ko Mosese mai Ketesa vua na tui Itomi, me kaya vua, Sa vosa vakaoqo na wekamu na Isireli, Ko sa kila na oca kecega sa yacovi keimami: 15ni ra a lako sobu ki Ijipita na neimami qase, ka keimami sa tiko vakadede mai Ijipita; a ra sa vakararawataki keimami, kei ira ka neimami qase, ko ira na kai Ijipita: 16ia ni keimami a tagi vei Jiova, sa rogoca na domo i keimami ko koya, a sa tala na agilose, ka kauti keimami tani mai Ijipita; ka raica, keimami sa mai tiko e Ketesa, na koro e nai yalayala ni nomu vanua: 17au sa kerei iko mo laivi keimami me keimami lako mada e nomu loma ni vanua: keimami na sega ni lako e loma ni veiwere, se na veivaivaini, keimami na sega talega ni gunuva na wai mai nai keli-wai: keimami na lako ga e na salatu ni tui, keimami na sega ni lako vaka ki nai matau se ki nai mawi, ka me keimami sivia mada nai yalayala ni nomu vanua. 18A sa kaya vua ko tui Itomi, Mo kakua ni lako e noqu loma ni vanua, de'u sa la'ki veivala kei iko. 19A ra sa kaya vua ko ira na Isireli, Keimami na lako ga e na salatu: ia kevaka keimami sa gunuva na nomu wai, koi au, se na noqu manumanu e yavai va, ka'u na sauma ga: au na lako walega e yavaqu, ka sai koya ga. 20A sa kaya ko koya, Ko na sega ni lako kina. A sa lako yani ko tui Itomi, kei ira na tamata e lewe vuqa, me veivala kei ira. 21A sa bese ko tui Itomi ni laivi ira na Isireli me ra lako e nona loma ni vanua: a sa gole tani mai vua ko ira na Isireli.\n22A ra sa lako mai Ketesa ko ira na Isireli, ko ira nai vavakoso taucoko, ka yaco ki na ulu-ni-vanua ko Ori.\n23A sa vosa vei Mosese kei Eroni ko Jiova mai na ulu-ni-vanua ko Ori, e nai yalayala ni vanua ko Itomi, ka kaya, 24Ko Eroni, ena toki yani vei ira na kai nona: ni na sega ni curu ki na vanua ka'u sa solia vei ira na Isireli, ni drau a talaidredre ki na noqu vosa mai na wai ko Meripa: 25mo kauti Eroni kei Eliesa na luvena, ka kauti rau cake ki na ulu-ni-vanua ko Ori: 26ia mo luvata nai sulu i Eroni, ka vakasuluma kina na luvena ko Eliesa: ena qai toki yani vei ira na kai nona ko Eroni, io ena mate maikea. 27A sa kitaka ko Mosese me vaka ka vakarota ko Jiova: a ratou a cabeta na ulu-ni-vanua ko Ori, e na matadra nai soqosoqo taucoko: 28a sa luvata nai sulu i Eroni ko Mosese, ka vakasuluma kina na luvena ko Eliesa; a sa ciba maikea ko Eroni e na dela ni ulu-ni-vanua: a rau sa siro sobu mai na ulu-ni-vanua ko Mosese kei Eliesa. 29Ia ni ra sa raica nai soqosoqo taucoko ni sa mate ko Eroni, era a tagicaki Eroni ka bogi tolusagavulu, io ko ira kecega na mataqali i Isireli.


The Fiji Times Online | Nai Lalakai Online | Veivuke na marama ni yasana o Ra\nVeivuke na marama ni yasana o Ra VILIAME ODRO | Monday, May 15, 2017\nNODA Railesu e na macawa oqo eda na wilika kina na nodra veivuke na marama ni yasana o Ra.\nNi tei wilika sara na i tukutuku ka tabaki e na yabaki 1964:\nSa dua na siga taleitaki mai na Yasana ko Ra na i ka 13 ni Tiseba, 1963.\nA namaki tu mai vakabalavu na siga oqo ka me vakayacori kina na nodra soli na marama ni yasana ko Ra.\nNi sa qai yakavi ni i ka 12 ni siga, era sa kelekele yani na basi mai na veiyasai Viti Levu kei Nanukuloa.\nE dau i divi kei Nanukuloa na soqo e na siga vinaka ni maravu tu na toba rairai totoka na Viti Levu Bay, ka sa i koya oqo e dua na siga vaka ko ya.\nSa vutucoqa sara tu ga ko Nanukuloa e na i ka 13 ni Tiseba vei ira na marama.\nEna tini donu na kaloko, sa tekivu sara na veiqaravi vakavanua vua na turaga na District Officer, Ra (M G Orr) kei koya na nona i vukevuke ko Barclay Wagner.\nOti na veiqaraqaravi e a qai tauca e dua na nona vosa o Orr ka vaka:\n?E ka ni marau vei au ni kaya vei au na turaga Talai Veivuke e na Yasayasa Vakara me?u sosomitaki koya mai e na i loku ni soli ka sa vakarau vakayacori oqo.\nSa nuitaka tu mai ko koya ni na dua na soqoni yaga. ?Au via vakaraitaka eke na noqu vakavinavinaka vei kemuni kece na marama ni yasana vakaturaga ko Ra,e na nomuni solia na nomuni gauna mo ni mai vukea na nomuni yasana,e na kena sa rogo rawa ni sa leqa tu vakailavo.\n?Au sa vakadinadinataka e ke e dua na i vosavosa Vakara ?Na bale ga ki liu, se na ma?e na ma?e?.\nA mai carubi yani e dua na veidredrevaki, ka carubi sara na soli.\nEra a soli e liu na marama ni Nalawa, ka ra cavutu mai na noda Koro Turaga ko Suva.\nSa duri cake sara yani e dua na marama ni Nalawa ki loma ni rara.\nOqo ko Tulia Koroi ka kacivaka e na domo i levu ka kacikacivaka e na domo levu,?Ni soli ga mai na marama ni Nalawa, veitalia na taubale. Dui mate ga e na nona ucu ni vatu?.\nSa qai tarava na gauna me ra soli kina mai Nakorotubu, ka kacivaka yani ko Adi Torika Ravai vei ira na marama ni Nakorotubu, me ra vakaotia mai na nodra i cegu, ni sega ni dua na ka me leqa kina na lako yani ki Suva, ni levu na ka e na tu e na Siti o Suva.\nOti oya e rau sa qai mai tarava yani e na soli na Tikina ko Rakiraki kei Saivou.\nEna gauna vata ko ya, era tasoro ga yani na matameke ni veitikina ka ra sa dui la?ki biuta na nodra i solisoli ki rara.\nSa qai kena gauna me ra sa soli kina mai na i qaqi ni suka levu e Viti (kuvukuvuivitu).\nA qai toso mai ko Lautoka ka yacova ni solia rawa e 181 na paudi 17 na silini, ka vaka kina ko Vatukoula ni lako vata mai kei na mata vakamalolo ni Nakorotubu.\nSa qai malaude ga kina na lomadra na marama mai Vatukoula ka sisinai na beseni ka ni ra vinakata, me ra vakadrukai ira na kuvukuvuivitu mai Lautoka.\nE na nodratou soli na Tikina ko Nalawa, Nakorotubu, Rakiraki kei Saivou e a mani rawa kina e 234 na paudi 15 na silini. Era sega ni via tu vakadua ga ko ira mai Lautoka, ka ni ra via bale ga ki liu!\nOti oya e ra sa qai mai kacivi yani na marama mai Tavua kei Ba.\nEra vakaraitaka kina ni ra tiko ravita tale tikoga e dua na i qaqi ni dovu e Viti, ka ratou rawata rawa kina e 111 na paudi 5 na silini.\nEra toso tikoga yani na vei mata meke me vakamarautaki ira na marama ka lako na soli mai na veivanua ni cakacaka. E ratou a qai sudra cake tale na nodratou soli ko iratou mai Lautoka me yacova e 191 na paudi 10 na silini.\nSa rauta ni i voli levu dina ga na suka!\nE dodonu me vakaraitaki e ke ni ra a solia rawa na marama era lako mai Suva e 239 na paudi 17 na silini.\nA qai mai tarava yani me soli na Toko Estate.\nE raici rawa e kea na drau ni dovu drokadroka kei na vakayagataki vinaka ni noda qele ka ni a rawa kina e 37 na paudi 4 na silini.\nOti oya sa qai kacivaki sara ni sa vakaroro yani na i vocevoce ni waqavuka mai na rara ni waqavuka mai Nadi, ka ratou solia rawa e 45 na paudi 5 na silini.\nE a madodo vinaka dina na soli ni lako vata tiko kei na domo ni derua ni kuruseta tiko na delana ko Korotiri.\nSa baci tucake tikoga mai na kuvukuvuivitu mai Lautoka me sa yacova tale kina e dua na i sausau torocake e 257 na paudi 16 na silini.\nToso ga na soli ka toso vata kei na meke.\nEra a qai mai soli yani na tu vakavanua ka rawata kina ko Nalawa 3322 na paudi 15 na silini, tarava na Tikina ko Nakorotubu ni solia rawa e 375 na paudi 10 na silini, Tikina ko Rakiraki, 247 na paudi 5 na silini.\nE ratou a qai mai soli yani na Tikina o Saivou kai taukei ni rara, ka ratou rawata kina e 503 na paudi 17 na silini. Era a qai sogota na soli na turaga vakailesilesi e na dua na vakamalolo totoka. E ra qai davoca talega e dua na mata vakamalolo na marama mai na Siti o Suva.\nNa levu ni lavo taucoko ka rawa e na soli e na siga ko ya, e 2304 na paudi 10 na kena silini.\nA qai rawata tale ko Lautoka me tosoya cake na nona soli me yacova na 300 na paudi 6 na silini! Vinaka Lautoka.\nE vakauta mai na i tukutuku ni soli levu oqo ni veivuke ki na yasana ko Ra, ko Nikola Leka e na Vale ni Volavola ni Yasana.


O Josua kei ira na kai Kipioni | iTalanoa Vakaivolatabu\nERA sa vakarau lai valuti ira tiko na Isireli na veikoro mai Kenani. Era nanuma nira na qaqa. Ia e sega ni vaka oqori na nodra nanuma na lewe ni dua na koro e toka volekata na vanua era tiko kina na Isireli. Oqo o ira na kai Kipioni. Era vakabauta ni Kalou e vukei ira tiko na Isireli. Era sega gona ni via veivala kei na Kalou. O kila se cava era qai cakava na kai Kipioni?\nEra qai cakava na veika me nanumi kina nira lako sara mai vakayawa. E so era dara tu yani na ivava makawa kei na isulu kadresu. Era vakavodoka ena nodra asa e so na taga makawa, kei na madrai bulagi. Ra qai lai kaya vei Josua: ‘Keitou lako sara tiko mai vakayawa ni keitou rogoca na veika kece e cakava vei kemuni mai Ijipita na nomuni Kalou o Jiova. Era mani tukuna na neimami iliuliu me keimami vakarautaka na keimami ivaqa. Me mai tukuni kina vei kemuni na itukutuku oqo: “Ni keimami sa nomuni tamata. Mo ni yalataka ni oni na sega ni valuti keimami.” Raica mada ni sa madra na neimami isulu ena neimami lako mai vakayawa, sa bulagi tale ga na keimami madrai.’\nE vakabauti ira o Josua kei ira na iliuliu tale e so. Era sa qai yalataka nira na sega ni valuti ira. Ia sa qai kilai ni oti tale e tolu na siga nira tiko voleka ga ekea.\nE taroga o Josua: ‘Na cava dou a kaya kina ni dou lako mai vakayawa?’\nEra kaya na kai Kipioni: ‘Keimami rogoca ni sa yalataka na nomuni Kalou o Jiova me solia vei kemuni na vanua kece o Kenani. Keimami rere gona de oni na vakamatei keimami.’ Era dina tiko ga na Isireli ena nodra yalayala, ra qai sega ni valuti ira na kai Kipioni. Era mai dauveiqaravi ga vei ira na Isireli.\nE cudru na tui kei Jerusalemi ni rau sa mai tovata o Isireli kei Kipioni. Sa qai kaya vei iratou e va tale na tui: ‘Dou mai tokoni au meu valuti ira na kai Kipioni.’ Eratou sa mai tuvaivalu sara ga oqo na tui me vala kei ira na kai Kipioni. E ka vakavuku beka na nona mai tovata kei Isireli o Kipioni? Eda na qai raica.\niMeli iMeli Era Lomavuku na Kai Kipioni


Vakayacori na Loma ni Kalou e Vuravura | Matanitu ni Kalou\nVakayacora na matanitu ni Kalou na yalayala kece ni Kalou me baleta na kawatamata kei na vuravura\n1, 2. (a) Na cava ena dredre kina meda raica ni dina na Parataisi? (b) Ena vaqaqacotaki vakacava noda vakabauta na yalayala ni Kalou?\nE YACO yani ena soqoni e dua na tacida yalodina. Dua na ka na nona oca ni lavaka vakasivia vua na nona boso e levu na ka, e lomaocaocataka nodratou bula vakavuvale, qai lomaleqataka na tauvimate i watina. Ni tekivu na imatai ni sere, e taluva vua na icolacola bibi qori, qai marau ni tomani ira na mataveitacini ena Vale ni Soqoni. E lagati nona sere taleitaki me baleta na Parataisi, qai uqeti koya me raica nona bula tu ena vuravura ya. Ni lagata tiko kei na nona vuvale, e vakacegui koya na inuinui totoka qo.\n2 E levu vei keda sa vakila tale ga qori. Ia ena vuku ni bula ena ituvaki makawa qo, e dredre kina meda raica ni dina na inuinui ni Parataisi. Qo na gauna ena “vakilai kina e levu na ka dredre,” qai sega sara ga ni bau volekata na parataisi na ituvaki ni vuravura. (2 Tim. 3:1) Na cava ena vukei keda meda raica me dua na inuinui dina? Eda kila vakacava ni sa voleka ni liutaka na kawatamata na Matanitu ni Kalou? Meda dikeva mada eso na parofisai i Jiova e vakayacori ena veigauna sa oti. Eda na qai raica lesu na kena sa vakayacori tiko nikua na parofisai qori kei na parofisai tale eso. Ni sa vaqaqacotaki noda vakabauta, meda qai raica na kena vakayacori ena veigauna se bera mai.\nVakayacora o Jiova na Nona Yalayala ena Gauna e Liu\n3. Na inuinui cava e vakacegui ira na Jiu era tu vakabobula e Papiloni?\n3 Raitayaloyalotaka mada na ka era vakila na Jiu nira tu vakabobula e Papiloni ena ikaono ni senitiuri B.G.V. E levu vei ira era susugi ena bula vakabobula me vakataki nodra itubutubu, qai dredre dina na bula. Era veivakalialiai na kai Papiloni ena vuku ni nodra vakabauti Jiova. (Same 137:1-3) Ena vica vata na yabaki, era kubeta matua na Jiu na inuinui ni na kumuni ira lesu o Jiova ina nodra vanua me vaka ga e yalataka. E tukuna o Jiova ni na vinaka na ituvaki e kea. E vakatauvatana na vanua o Juta me vaka na were totoka o Iteni, na parataisi! (Wilika Aisea 51:3.) Na yalayala va qori e vakadeitaki ira na Jiu mera kua kina ni vakatitiqa. Ena sala cava? Dikeva mada eso na parofisai.\n4. E vakadeitaka vakacava o Jiova nira na taqomaki na Jiu ena nodra vanua?\n4 Tiko vakacegu. Era sega ni lesu na Jiu bobula ina dua na parataisi, era lesu ga ena dua na vanua yawa e lala tu me 70 na yabaki, eso era se bera mada ga ni raica vakadua na vanua ya. Era bula tu kina na laione, olifa, lepate kei na manumanu kila tale eso. Era na rairai taroga na ulunivuvale, ‘Au na taqomaki watiqu vakacava kei ratou na luvequ? Vakacava na sipi kei na bulumakau, au na taqomaki ira vakacava?’ E sega ni cala na vakanananu qori. Vakasamataka mada na kena vakacegui ira na yalayala ni Kalou ena Aisea 11:6-9. (Wilika.) Ena vosa vakaserekali ya, e vakadeitaka o Jiova ni na taqomaki ira kei na nodra manumanu. Ni kania na laione na co, e kena ibalebale ni sa na sega ni vakamatea na nodra bulumakau na Jiu. Era na sega ni rerevaka e dua na ka o ira na yalodina. E yalataka o Jiova nira na taqomaki na nona dauveiqaravi ena vanua o Juta, vaka kina ena vanua talasiga kei na veikau.—Isik. 34:25.\n5. Na parofisai cava e vakadeitaka ni na vakarautaka vakayauyau o Jiova na ka era gadreva na Jiu?\n5 Vakamamautaki vakayalo. E tiko eso tale na ka era nuiqawaqawataka. ‘Au na vakani ratou vakacava na noqu vuvale? Keitou na tiko e vei? Ena dua noqu cakacaka e vinaka cake mai na cakacaka veivakaocai au lai cakava tu e Papiloni?’ E sauma na lomatarotaro qori o Jiova ena parofisai. Ena vakatauca na uca vei ira na talairawarawa, ena vuavuaivinaka na qele me “levu qai urouro.” (Aisea 30:23) E yalataka tale ga o Jiova ni na vuavuaivinaka nodra cakacaka, ra qai vakavaletaki vinaka. E kaya: “Era na tara vale era na tiko kina, era na tea na loganivaini era na kania na vuana. Era na sega ni tara vale qai duatani e tawana, era na sega ni tea qai duatani e kania.” (Aisea 65:21, 22) Ena vinaka cake sara na bula me vakatauvatani kei na nodra bobula tu e Papiloni. Vakacava na leqa a vakavuna na nodra lai tu vakabobula?\n6. (a) Na leqa cava era dau sotava na Jiu? (b) Na cava e vakadeitaka vei ira o Jiova?\n6 Bula vakayalo. Ni bera nira kau vakavesu, era tauvimate vakayalo na dauveiqaravi ni Kalou. E tukuna o Jiova ena gusu i Aisea: “E tauvimate na ulumu taucoko, e malumalumu na utomu taucoko.” (Aisea 1:5) Era mataboko qai didivara vakayalo nira sega ni via rogoca na ivakasala kei na veidusimaki i Jiova. (Aisea 6:10; Jere. 5:21; Isik. 12:2) Ke ra lesu ina nodra vanua qai tarai ira tale na leqa ya, era na taqomaki vakacava? Era na sega tale ni vakadonui vei Jiova. Ia e vakadeitaki ira na yalayala i Jiova: “Ena siga oya ena rogoca na didivara na vosa ni ivola, ena raibasikata na mata ni mataboko na kabukabu kei na butobuto.” (Aisea 29:18) Io, o Jiova ena vakabulai ira vakayalo na nona tamata yalomalumalumu era veivutuni. Ke ra vakarorogo ra qai talairawarawa tiko ga, ena vakarautaka na veidusimaki kei na veivakavulici e rawati kina na bula.\n7. E vakayacori vakacava na yalayala ni Kalou vei ira na Jiu? Na cava e vaqaqacotaki kina noda vakabauta ena veika e cakava qori o Jiova?\n7 Vakacava e vakayacora o Jiova na nona yalayala? E laurai qori ena veika e yaco ena veigauna sa oti. Era qai vakalougatataki na Jiu era lesu ina nodra vanua mera tiko vakacegu, vakarautaki vakayauyau na ka era gadreva, ra qai bulabula vakayalo. Kena ivakaraitaki, e taqomaki ira mai na matanitu era tiko voleka era kaukaua cake ra qai lelevu. E taqomaki tale ga na nodra manumanu. Era raica na Jiu na vakayacori ni dua ga na wase ni parofisai a tukuna tu o Aisea, Jeremaia, kei Isikeli, ia na ka era raica ni vakayacori e vakasakiti dina qai ka sara ga era gadreva tu ena gauna ya. E vaqaqacotaki noda vakabauta nida vakasamataka lesu na ka e cakava o Jiova ena vukudra na nona dauveiqaravi. Ke marautaki mada ga na vakayacori ni dua na wase ni parofisai ya, sa qai wacava na marau ni sa vakayacori taucoko. Dikeva mada na ka sa cakava o Jiova ena vukuda nikua.\nVakayacora o Jiova na Nona Yalayala ena Noda Gauna\n8. Na “vanua” cava eda marautaka nikua?\n8 O keda na qaravi Jiova nikua eda sega ni tiko ena dua na matanitu se vakaitikotiko ena dua ga na vanua. Ia era lewena na lotu vaKarisito lumuti e dua na matanitu vakayalo, na “Isireli ni Kalou.” (Kala. 6:16) Eda tomani ira ena dua na “vanua” vakayalo na ‘so tale na sipi’ meda sokaloutaki Jiova ena duavata. Na sokalou qori e bibi ena noda bula. (Joni 10:16; Aisea 66:8) Na “vanua” cava e vakarautaka o Jiova? Na parataisi vakayalo. Ena vanua qori, e vakadinadinataki ni vakayacori vakayalo na yalayala ni Kalou me baleta na parataisi. Raica mada eso na kena ivakaraitaki.\n9, 10. (a) E vakayacori vakacava nikua na parofisai ena Aisea 11:6-9? (b) Na ivakadinadina cava ni veiyaloni e laurai vei keda na dauveiqaravi i Jiova?\n9 Tiko vakacegu. Eda raitayaloyalotaka ena parofisai ena Aisea 11:6-9, na duavata kei na sautu ena kedra maliwa na manumanu kila, ena yasana adua, noda veiyaloni na tamata kei na manumanu. Vakacava e vakayacori vakayalo na parofisai qo? Io! Ena tikina e 9, era na veiyaloni na ibulibuli kece “ni na robota na vuravura na kilaka me baleti Jiova me vaka e ubia na wasawasa na wai.” Vakacava e veisautaka na itovo ni manumanu na “kilaka me baleti Jiova”? Sega. Na manumanu e tukuni eke e vakaibalebaletaki ira era vulici koya na Kalou Cecere Duadua ra qai vakatotomuria na nona dau veiyaloni. Sa rauta me dina na parofisai qori ena parataisi vakayalo nikua. Ena veiliutaki ni Matanitu ni Kalou, era sa vulica tiko na imuri i Karisito mera biuta laivi na nodra itovo voravora vakamanumanu mera duavata ra qai veiyaloni kei ira na tacidra vakayalo.\n10 Kena ivakaraitaki, e veivosakitaki ena ivola qo na yavu vakaivolatabu ni noda tawaveitovaki na lotu vaKarisito, kei na veitusaqati eda sotava kina. E vakatubuqoroqoro dina nida raica ena vuravura voravora qo e dua na “matanitu” era sega ni vakayacora na itovo kaukaua na lewena, ke ra vakarerei mada ga mera mate. Qori e ivakadinadina nira marautaka o ira na vakarurugi ena lewa ni Tui vakaMesaia na sautu e vakamacalataka o Aisea! E tukuna makawa tu o Jisu nira na kilai na nona imuri nira dau veilomani. (Joni 13:34, 35) Ena loma ni ivavakoso, e vakayagataka o Jisu na “dauveiqaravi yalodina” me vakavulici ira na lotu vaKarisito dina kece mera veiyaloni, veilomani ra qai yalomalua.—Maciu 24:45-47.\n11, 12. (a) Na dausiga vakacava e tarai vuravura tu nikua? (b) E vakarautaka vakayauyau vakacava o Jiova na veika me baleti ira nona dauveiqaravi?\n11 Vakamamautaki vakayalo. E vakila tu o vuravura na dausiga vakayalo. E veivakasalataki na iVolatabu: “‘Raica! Sa voleka na gauna,’ e kaya na Turaga Cecere Duadua o Jiova, ‘au na vakayacora na dausiga ena vanua, ena sega ni dausiga ni viakana madrai se viagunu wai, ia nira via rogoca ga na vosa i Jiova.’” (Emosi 8:11) Vakacava era vakila tale ga qori na lewenivanua ni Matanitu ni Kalou? Sa tukuna makawa tu o Jiova na kedra duidui na nona tamata kei ira na meca: “Era na kana na noqu tamata, oni na viakana. Raica! Era na gunu na noqu tamata, oni na karamaca. Raica! Era na marau na noqu tamata, oni na madua.” (Aisea 65:13) O vakadinadinataka na vosa ya?\n12 E vakarautaki mai vakayauyau na kakana vakayalo me vaka na drodro ni uciwai e rabailevu qai titobu tiko ga. E sega ni caka rawa na kakana vakayalo e vakarautaki ina vuravura waloloi qo ena ivola vakaivolatabu, katokatoni kei na vidio; na soqoni kei na soqo ni veiwasewase; kei na noda Web site. (Isik. 47:1-12; Joeli 3:18) Vakacava o marautaka ni sa vakayacori tiko na yalayala i Jiova me vakarautaka vakayauyau na veika me baleta noda bula e veisiga? O dau vakayagataka wasoma na isolisoli e vakarautaki ena teveli i Jiova?\nEda vakamamautaki vakayalo ena ivavakoso, eda tiko vakacegu da qai bulabula vinaka\n13. O vakadinata vakacava ni sa vakayacori na yalayala i Jiova mera rai na mataboko, ra rogo na didivara?\n13 Bula vakayalo. E levu nikua era mataboko, ra qai didivara vakayalo. (2 Kor. 4:4) Ia e vakaotia tiko o Jisu na malumalumu kei na tauvimate e vuravura raraba. O sa bau raica nira rai na mataboko, ra qai rogo na didivara? Ni mai vulica na ka dina ena Vosa ni Kalou e dua qai biuta laivi na ivakavuvuli lasu e veivakamatabokotaki se vakadidivarataki koya, o sa raica sara ga na kena vakayacori na yalayala: “Ena siga oya ena rogoca na didivara na vosa ni ivola, ena raibasikata na mata ni mataboko na kabukabu kei na butobuto.” (Aisea 29:18) Ena veiyabaki e veiyasa i vuravura, era kunea tiko e vica vata na drau na udolu na iwali ni tauvimate vakayalo. Eda vakadinadinataka ni dina na yalayala i Jiova, nida raica nodra biuti Papiloni na Ka Levu o ira qori mera tomani keda ena sokalou ena parataisi vakayalo!\n14. Na ivakadinadina cava meda vakasamataka vakatitobu me vaqaqacotaki kina noda vakabauta?\n14 Eda raica ena veiwase ni ivola qo na ivakadinadina matata ni tuberi keda tiko o Jisu ina parataisi vakayalo ena gauna ni ivakataotioti qo. Meda dau vakasamataka vakatitobu na sala eso eda vakalougatataki kina ena parataisi ya. Ke da cakava qori, ena vaqaqacotaki noda vakabauta ni na vakayacora dina o Jiova na nona yalayala me baleta na veigauna se bera mai.\n15. Eda vakadeitaka vakacava ni na parataisi dina na vuravura?\n15 E nona inaki o Jiova me parataisi na vuravura taucoko. E biuti rau o Atama kei Ivi ena dua na were parataisi qai vakaroti rau me rau vakatawai vuravura kei na nodrau kawa, qai qarava na manumanu kece. (Vkte. 1:28) Ka ni rarawa ni rau tomani Setani ena nona veivorati, mani vakila kina na nodrau kawa na bula e sega ni uasivi, ivalavala ca, kei na mate. Ia e dei tu ga na inaki i Jiova. Ni cavuta e dua na ka, ena vakayacori dina ga. (Wilika Aisea 55:10, 11.) Eda nuidei gona nida na tawana na vuravura na kawa i Atama kei Ivi, vakamalumalumutaka, da qai qarava vinaka na ibulibuli i Jiova ena vuravura parataisi. Ena gauna qori, sa na qai vakayacori taucoko na parofisai e cavuti vei ira na Jiu bobula me baleta na parataisi! Dikeva mada na ivakaraitaki tarava.\n16. E vakamacalataka vakacava na iVolatabu na tiko vakacegu ena vakilai ena Parataisi?\n16 Tiko vakacegu. Sa na qai vakayacori na ivakatautauvata ena Aisea 11:6-9. Se mani vanua cava era lako kina, era na taqomaki vinaka na tagane, yalewa kei na gone. Ena sega ni leqataki mera veivakaleqai na manumanu kila se tamata. Raitayaloyalotaka nomu wavokita na vuravura me vaka ga o taukena, o na qalova na veiuciwai, na drano kei na veiwasawasa; kabata na veiulunivanua; veilakoyaki ena vanua veico qai sega ni leqataka e dua na ka. Ni karobo na vanua, o sega ni lomaleqa. Sa na vakayacori na yalayala ena Isikeli 34:25, meda rawa ni ‘tikovakacegu ena vanua talasiga, meda moce tale ga e veikau.’\n17. Ni sa liutaka na vuravura na Matanitu ni Kalou, eda kila vakacava ni na vakarautaka vakayauyau o Jiova na veika eda gadreva?\n17 Vakamamautaki vakayago. Raitayaloyalotaka na gauna ena sega kina na dravudravua, kana vakaca, na dausiga, sega tale ga na ituvatuva ni veiqaravi vei ira na gadreva na veivuke. Na sautu ni ka vakayalo eda marautaka nikua e vakadeitaka ni vakamamautaki keda na Tui vakaMesaia ena veisala kece. Ena gauna e bula kina e vuravura o Jisu, e vakaraitaka vakalailai ni rawa ni vakayacora na yalayala qori. E cakava qori ni vakani ira na le udolu era via kana tu ena vica ga na madrai kei na ika. (Maciu 14:17, 18; 15:34-36; Mari. 8:19, 20) Ni sa veiliutaki e vuravura na Matanitu ni Kalou, sa na vakayacori na vosa ni yalayala kece me vaka na parofisai qo: “Ena vakatauca na uca ena sorenikau o tea ena qele, na madrai e vuataka na qele ena levu qai urouro. Ena siga oya era na kana na nomu manumanu ena veico rabailevu.”—Aisea 30:23.\n18, 19. (a) E uqeti iko vakacava na parofisai ena Aisea 65:20-22? (b) E rawa vakacava ni tukuni ni na “vaka na dede ni dua na vunikau” na noda bula?\n18 Nikua, e ka ni tatadra vei ira e levu mera taukena e dua nodra vale se cakava na cakacaka e veivakacegui dina. E vakilai ena vuravura torosobu qo nira cakacaka vakaukaua eso ia e lailai ga na kena yaga ina vuvale, ena yasana adua, era soqona na ka vinaka kece o ira na vutuniyau kei ira na kocokoco. Vakacava mada na gauna sa na yaco kina na vosa ni yalayala qo: “Era na tara vale era na tiko kina, era na tea na loganivaini era na kania na vuana. Era na sega ni tara vale qai duatani e tawana, era na sega ni tea qai duatani e kania. Na nodra gauna na noqu tamata ena vaka na dede ni dua na vunikau, era na marautaka vakalevu na cakacaka ni ligadra o ira au digitaka.”—Aisea 65:20-22.\n19 Na cava e tukuni kina ni na “vaka na dede ni dua na vunikau” na noda bula? Nida duri ena ruku ni dua na vunikau vakaitamera, vakacava eda dau qoroya qai vakasamataka na balavu ni gauna e bula kina e dela i vuravura, rairai ni se bera mada ga nira basika na tukada kei na buda? Ni o ivalavala ca, o kila ni na sega ni balavu na nomu bula me vaka na vunikau qori. O rawa ni mate tale e liu, se bula tu ga na vunikau qori. Eda raica nona yalovinaka o Jiova ni yalataka me dede noda bula, da qai vakila na vakacegu ena Parataisi! (Same 37:11, 29) Ena dua na gauna, sa na lekaleka wale na bula ni vunikau ya me vaka na co e basika qai yali tale, ia eda na bula tu ga me tawamudu!\n20. Ena rawa vakacava meda marautaka na bula uasivi o keda na vakarurugi ena Matanitu ni Kalou?\n20 Bula uasivi. Eda vakila kece nikua na tauvimate kei na mate. Ena dua na yasana, eda tauvimate kece ena mate e sega na kena iwali, oya na ivalavala ca. Na kena iwali ga na isoro i Jisu. (Roma 3:23; 6:23) Ena 1,000 na yabaki, ni sa veiliutaki o Jisu kei ira na tacina lumuti, eda na vakila na yaga ni isoro i Jisu ni sa taqusi vakamalua na ivalavala ca. Ena yaco dina na parofisai i Aisea: “Ena sega ni kaya e dua na lewenivanua: ‘Au tauvimate.’ O ira na tiko ena vanua ena vosoti na nodra cala.” (Aisea 33:24) Raitayaloyalotaka na gauna sa na sega kina na mataboko, galu, se lokiloki. (Wilika Aisea 35:5, 6.) E tu vei Jisu na kaukaua me vakaotia na veimataqali mate kece, se mani mate vakayago, mate ni vakasama, se lomada. Eda na marautaka na bula uasivi nida vakarurugi ena Matanitu ni Kalou!\n21. Na cava ena yacovi mate? Na cava e veivakacegui kina na yalayala qori?\n21 Ia vakacava na vanua e tini kina na tauvimate kei na ivalavala ca, oya na mate? Qori na noda “iotioti ni meca” eda sega ni drovaka rawa. (1 Kor. 15:26) Vakacava ena guce na sasaga i Jiova vei koya na meca qo? E parofisaitaka o Aisea: “Ena tiloma vakadua o koya na mate, ena qusia na Turaga Cecere Duadua o Jiova na wainimata mai na matadra kece.” (Aisea 25:8) O rawa ni raitayaloyalotaka na gauna ya ni sa na sega na veibulu, sega na ibulubulu, sega tale ga na lolosi! Ena yaco na kena veibasai, ena vakilai na marau ni sa vakayacora kece o Jiova na nona yalayala me vakaturi ira na mate! (Wilika Aisea 26:19.) Sa na oti vakadua na mosi kei na rarawa e vakilai ena vuku ni mate.\n22. Na cava ena yaco ni sa vakayacora na Matanitu Vakamesaia na inaki ni Kalou e vuravura?\n22 Ni cava na duanaudolu na yabaki, sa na vakayacora kece na Matanitu ni Kalou na inaki ni Kalou e vuravura, sa na qai vakalesuya o Jisu na veiliutaki vei Tamana. (1 Kor. 15:25-28) Ni sa bula uasivi na kawatamata, sa na qai sereki tale o Setani mai na qara sega ni vakabotona me veivakatovolei. Ni oti qori, sa na qai vakarusa vakadua o Jisu na gata kei ira nona itokani. (Vkte. 3:15; Vkta. 20:3, 7-10) Ia o ira na yalodina ni lomani Jiova era na vakalougatataki. Na iVolatabu duadua ga e vakamacalataka vinaka na veivakalougatataki qori ni yalataka vei ira na yalodina nira na vakila “na galala lagilagi era vakila tu na luve ni Kalou.”—Roma 8:21.\nEna vakayacora na Matanitu ni Kalou na yalayala kece i Jiova me baleta na kawatamata kei na vuravura\n23, 24. (a) Eda kila vakacava ni na vakayacori dina na yalayala ni Kalou? (b) Na cava o vakadeitaka mo cakava?\n23 Na yalayala qori e sega ni tadra wale ga, vakanuinui se ka eda diva tu. Era na yaco dina na yalayala i Jiova! Na vuna? Vakasamataka na vosa i Jisu ena imatai ni wase ni ivola qo. E vakavulici ira nona imuri mera masuta: “Me yaco mai na nomuni Matanitu. Me caka na lomamuni e vuravura me vaka e caka tiko mai lomalagi.” (Maciu 6:9, 10) Na Matanitu ni Kalou e sega ni nona tatadra wale ga e dua. E dua na matanitu dina qai veiliutaki tiko qo mai lomalagi. Ena 100 na yabaki sa oti, eda vakadinadinataka ena ivavakoso vaKarisito ni sa vakayacora tiko na Matanitu ni Kalou na yalayala i Jiova. Eda vakadeitaka gona ni na qai vakayacori kece na yalayala i Jiova ni sa veiliutaki e vuravura na Matanitu ni Kalou!\n24 Eda kila ni na yaco mai na Matanitu ni Kalou. Ena vakayacori dina na yalayala kece i Jiova. Na vuna? SA VEILIUTAKI NA MATANITU NI KALOU! E bibi meda taroga, ‘Au vakarurugi ena lewa ni Matanitu ni Kalou?’ Meda cakava na ka kece eda rawata meda yalodina kina da qai tokona tiko ga na Matanitu qori, me rawa ni yaga tawamudu vei keda na kena veiliutaki dodonu qai uasivi!\nE vakayacora vakacava o Jiova na nona yalayala vei ira na Jiu bobula era lesu ina nodra vanua?\nNa cava e vakarautaka o Jiova meda marautaka kina na parataisi vakayalo?\nNa inuinui cava me baleta na Parataisi o taleitaka vakalevu?\nO vakadeitaka vakacava ni dua na matanitu dina na Matanitu ni Kalou qai veiliutaki tiko ena gauna qo?\nSa vakalesuya oti mai o Jiova na sokalou savasava. Cava ena vakavouya ena gauna se bera mai?\niMeli iMeli Vakayacori na Loma ni Kalou e Vuravura


Emosi, chapter 5 of the Fijian Bible - with audio narration\nDou rogoca na vosa Au tukuna vei kemudou, na tagi vakararawa, na mataqali i Isireli:\n2 Era sa bale sobu na goneyalewa savasava ni Isireli; era na sega ni tucake tale, ena sega ni dua me vakatura cake tale, ena vanua e bale koto kina.\n3 Ni sa vosa vaka oqo o Jiova: "Na koro dau lewena tu e dua na udolu, ena vo ga kina e dua na drau, mai na dua na drau e vo era na qai kau tani me vo ga e lewe tini."\n4 Sa tukuna vakaoqo o Jiova kina mataqali i Isireli: "dou vakasaqarai Au mo dou bula kina;\n5 Dou kua ni vakasaqaqara ki Peceli, se curumi Kilikali, se lako ki Pieri-sepa o Kilikali ena kau vakabobula, o Peceli ena vakadravuisigataki.\n6 Dou vakasaqarai Jiova mo dou bula, de qai caudre mai vaka na buka nona cudru ena vale i Joseva, ka veivakarusai, ni sega ni rawa me dua e bokoca mai Peceliâ€”\n7 Oi kemudou sa vukica na lewa dodonu me ka walega, ka buluta kina qele na i valavala e dodonu!"\n8 O koya e buli Peleadi kei Oraioni; e vukica na i yaloyalo ni mate me dua na mataka vinaka, e bulia na siga ni buto me bogi; e kaciva na wai ni wasawasa me drodrova yani na vanua mamaca; o Jiova na yacana.\n9 E vakamalumalumutaki ira na tamata qaqa, me vakarusai rawa kina na koro kaukauwa.\n10 Era cata na veivunauci e matana votu, ka ra sevaki koya edau vosa vakadodonu.\n11 Ni dou sega ni kauwaitaka na dravudravua ka beci koya, ena nomudou kovea mai vua, nai sau ni kena sila me bula kina, e dina ni dou tara vale tiko ena vatu dou taya, dou na sega ni na tudei kina; dou na tea na veiwere ni vaini, ia dou na sega ga ni na gunuva na kena waini.\n12 Niu sa kila na nomudou dau talaidredre kei na bibi ni nomudou i valavala ca: Dou vakasesewani ira na lotu dina, ka taura nai lavo ena sala tani; ka vakauti ira cala na vakaloloma me kua ni ra kila na ka dodonu.\n13 O koya oqo era na sogota kina na gusudra na yalomatua, ni ra kila ni sega ni Vakalou na veika sa yaco tiko.\n14 Dou vakasaqara na vinaka ka sega na ka ca, mo dou bula kina; me rawa ni tiko kina kei kemudou o Jiova na Kalou ni lewe vuqa, me vaka na nona vosa.\n15 Dou cata sara na ka ca, ka taleitaka na ka vinaka; dou vakataudeitaki kemudou ena nomudou i tikotiko, de na qai yalololoma mai vei kemudou na mataqali i Joseva na kena e vo tiko, o Jiova na Kalou ni lewe vuqa.\n16 O koya oqo, sa tukuna kina o Jiova na Kalou ni lewevuqa: "Ena vakayacori na veitagicaki ena vei tutu ni sala, era na vaka'Oilei! Oilei! ni ra lako tu ena sauka ni sala era dau muria, era na tukuna vei ira na dauteitei mera tagi talega, kei ira na dauveiqaravi vei ira na mate me ra na tagi vakararawa talega.\n17 Mai na veiloga vaini me yaco tiko na tagi vakararawa, ni'u na lako yani kina" sa tukuna o Jiova.\n18 Ena ca vei kemudou ni dou gadreva na siga i Jiova! Na vinaka cava ni siga i Jiova vei kemuni? Ena yaco na buto rerevaki, ka sega na rarama.\n19 Ena vaka nona drotaka na laione e dua na tamata, ka waraki koya tu e dua na Pera! Se me curu kina dua na loma ni vale, ka tatabaki na ligana ki lalaga, qai katia mai na ligana e dua na gata daukata gaga!\n20 E sega li ni siga i Jiova e butobuto ka sega na rarawa? E sega li ni butobuto ka sega kina na rarama?\n21 "Au cata, Au vakasisilataka nomudou siga ni solevu, Au sega talega ni taleitaka na nomudou dau vakasoqoni vata ena lotu.\n22 Dina ni dou cabora vei Au nai soro kama kei na nomudou i sevu ni vuata, Au na sega ni vakadonua, Au na sega talega ni ciqoma nomudou i soro ni veivinakati o koya sa uro.\n23 Dou kakua ni laga sere mai vei Au, ni'u sega ni via rogoca nai rorogo ni nomudou yaya ni qiriqiri.\n24 Ia dou vakatara mada me drodro yani na lewa dodonu me vaka na wai, kei nai valavala dodonu me vaka na drodro ni wai kui kaukauwa.\n25 "Vei kemuni na mataqali i Isireli, dou a dau cabora tiko vei Au, nai Soro Tabu kei nai soro ni vakavinavinaka ena loma ni vasagavulu na yabaki ena vanua dravuisiga?\n26 Dou a colati sekutu na nomudou Tui kei kaiuni na nomudou matakau, oi rau nomudou ka domoni vei ira taucoko nomudou Kalou, dou a cakava ga ena ligamudou.\n27 O koya qo Au na biuti kemudou mo dou kau vakabobula me sivi mai o Tamasiko." Sa tukuna o Jiova, na yacana na Kalou ni lewe vuqa.


NAI VAKATEKIVU 43 FOV - A sa ka levu na dausiga e na - Bible Search\nNAI VAKATEKIVU 42 NAI VAKATEKIVU 44\nNAI VAKATEKIVU 43\nEra lako tale ki Ijipita me voli kakana, ka kauti Penijamini, 1-17. Sa vakacegui ira ko Josefa, ka sai valavala vinaka vei ira, 18-34.\n1A sa ka levu na dausiga e na vanua. 2Ia ni ra sa kania oti na sila era a kauta mai Ijipita, sa qai kaya vei ira ko tamadra, Dou lako tale, volia vakalailai na keda kakana. 3A sa vosa vua ko Juta, ka kaya, Sa vakadinadina sara vei keda na tamata, ka vaka, Dou na sega ni raica tale na mataqu, kevaka sa sega ni tiko kei kemudou na tacimudou. 4Kevaka ko na tala vata kei keitou na taci i keitou, keitou na qai lako sobu ka volia na kemu: 5ia kevaka ko na sega ni tala, keitou na sega ni lako sobu: ni sa kaya vei keitou na tamata, Dou na sega ni raica tale na mataqu, kevaka sa sega ni tiko kei kemudou na tacimudou.\n6A sa kaya ko Isireli, A cava dou a sega ni lomani au kina, ni dou a tukuna vua na tamata sa dua tale na tacimudou? 7A ra sa kaya, Sa tarogi keitou matua na tamata se keitou vakaevei, kei ira na weka i keitou, ka kaya, Sa bula tiko li na tamamudou? sa dua li na tacimudou? ia keitou a tukuna vua me vaka na nona taro: keitou a kila vakacava ni na kaya, Dou kauta sobu mai na tacimudou?\n8A sa kaya ko Juta vei Isireli na tamana, Mo talai keirau vata kei na gone, keitou na qai cavu tu ka lako; me da bula kina, ka sega ni mate, koi keitou, kei iko, kei ira talega na noda lalai: 9Koi au ga me'u tarogi e na vukuna ke sa yali; mo tarogi au e na vukuna: kevaka ka'u sa sega ni kauti koya tale mai vei iko, ka vakatura e matamu, me qai baleti au ka sega ni mudu: 10kevaka keitou a sega ni vakaberabera, keitou sa tale vakarua oqo.\n11A sa kaya vei ira ko Isireli na tamadra, Kevaka sa qai vakaoqo, dou cakava mada na ka oqo; dou kauta e na nomudou taga eso na vuata ni vanua oqo ka vinaka cake, ka kauta sobu me ka ni loloma vua na tamata, e dua na pami lailai, ka dua na oni lailai, na ka boi vinaka, kei na mura, na ivi, kei na amodi: 12ka kauta nai lavo me rauta vakarua: kei nai lavo sa kau tale mai e na gusu ni nomudou taga, dou kauta tale; de sa ia cala ga; 13dou kauta talega na tacimudou, ka ia, ka lako tale vua na tamata: 14ia na Kalou Kaukauwa, me vakayacora mo dou lomani mai vua na tamata, ka me sereki koya mai na tacimudou kadua, kei Penijamini: ia koi au, kevaka sa yali vei au na luvequ, au sa rarawa dina ga.\n15A ra sa kauta na ka ni loloma ko ya ko ira na tamata, a ra sa kauta nai lavo me rauta vakarua, kei Penijamini; ka ia, ka lako sobu ki Ijipita, ka tu e na mata i Josefa. 16Ia ni sa raici Penijamini kei iratou ko Josefa, sa kaya vua sa lewa na nona vale, Mo kauti ira na tamata oqo ki vale, ka vakamate manumanu, ka vakarau; ni ra na vakasigalevu vata kei au ko ira. 17A sa kitaka na tamata ko ya me vaka ka kaya ko Josefa; a sa kauti ira na tamata ki na vale i Josefa.\n18A ra sa rere na tamata, ni ra sa kau ki na vale i Josefa; a ra sa kaya, E na vuku ni lavo ka vakasukai eliu e na noda taga eda sa kau kina, me beitaki keda kina, ka tauri keda, ka vakabobulataki keda, kei na noda asa. 19A ra sa toro vua na tamata ka lewa na vale i Josefa, a ra sa veivosaki kaya mai katuba ni vale, 20a ra sa kaya vua, Kemuni na turaga, keitou a lako dina mai eliu me voli kakana: 21ia ni keitou a yaco ki na dua na bure, keitou sa qai sereka na neitou taga, ka raica, sa tiko na nonai lavo na tamata yadua e na gusu ni nona taga, ia na neitou i lavo kece sara: ia keitou sa kauta tale mai oqo: 22kei nai lavo tani keitou sa kauta sobu mai oqo, me keitou voli kakana: keitou sa sega ni kila se ko cei ka viritaka na neitou i lavo ki na neitou taga. 23A sa kaya vei ira ko koya, Dou vakacegu ga, kakua ni rere: a nomudou Kalou, ko koya sa nona Kalou na tamamudou talega, sa solia vei kemudou nai yau e na nomudou taga: ka'u a taura na nomudou i lavo. A sa kauti Simioni mai ki tautuba kivei ira.\n24Ia na tamata ko ya sa kauti ira na tamata ki na vale i Josefa, ka solia na wai, a ra sa vuya na yavadra; a sa vakania ko koya na nodra asa. 25A ra sa vakarautaka na ka ni loloma ka waraki Josefa me lako mai e na siga levu: ni ra sa rogoca era na kana maikea. 26Ia ni sa lako mai ki vale ko Josefa, era sa kauta vua na ka ni loloma sa tu vei ira, a ra sa cuva vua ki na qele. 27A sa tarogi ira se ra vinaka tiko, ka sa kaya, Sa vinaka tiko na tamamudou, ko koya na qase dou a vosa kina? sa bula tiko, se segai? 28A ra sa kaya, Na nomuni tamata na tama i keitou sa vinaka ga, sa bula tiko. A ra sa vakarokoroko, ka cuva. 29A sa ta cake, ka raici Penijamini na tacina, na luve i tinana, a sa kaya, Oqo beka na tacimudou sa gone, ko koya dou a vosa kina vei au? Sa kaya talega, Me yalololoma na Kalou kivei iko, na luvequ.\n30Ia sa yavala na yalona e na loloma vua na tacina, ka sa kusarawa ko Josefa: ka sa qara na tikina me tagi kina; a sa curuma na nona vale ni moce, ka tagi kina. 31Sa qai tavoya na matana, ka curu yani, ka kinoci koya, ka kaya, Dou tauca mai na magiti. 32A ra sa tauca vua vakai koya, vei ira talega vakai ira, vei ira talega na kai Ijipita era kana vata kaya vakai ira: ni sa dredre me ra kana vata na kai Ijipita kei ira na Iperiu; ni sa ka vakasisila oqori vei ira na kai Ijipita. 33A ra sa tiko e matana, sa tiko eliu ko koya sa ulumatua, a sa muri sara ko koya sa gone: a ra sa veivakurabuitaki vakai ira ko ira na tamata. 34A sa kau yani mai vua na kedrai votavota: ia nai votavota kei Penijamini sa levu cake, ka vakalima, e na kedra yadua. A ra sa gunu vata kaya, ka ra marau.


Vuna e Soli Jisu me iSoro ni Veivoli na Kalou (1 Korinica 15) | Toro Voleka\n1, 2. E vakamacalataka vakacava na iVolatabu na keda ituvaki na tamata? Na cava na kena iwali duadua ga?\n“SA VUTUGU vata ko vuravura taucoko, ka sa yaluma e na rarawa.” (Roma 8:22) Na veivosa oqo e vakamacalataka kina na yapositolo o Paula na ituvaki vakaloloma eda sa tu kina. Mai na rai vakatamata, e vaka me sa na sega ni wali rawa na rarawa, ivalavala ca, kei na mate. Ia, o Jiova e sega ni vakataki keda na tamata. E tu vua na kaukaua. (Tiko Voli Mai na Lekutu 23:19) Na Kalou ni lewadodonu e sa vakarautaka vei keda na sala me wali kina na noda rarawa. Oqo ena nona vakayagataka na ivoli.\n2 Na ivoli e isolisoli uasivi duadua i Jiova vua na kawatamata. Na ivoli ga eda vakabulai rawa kina mai na ivalavala ca kei na mate. (Roma 3:24, VV) Oqo sara ga na yavu e nuitaki rawa kina na bula tawamudu—e lomalagi, se vuravura parataisi. (Luke 23:43; Joni 3:16; 1 Pita 1:4) Ia, na cava sara mada na ivoli? E vakavulici keda vakacava ena lewadodonu uasivi i Jiova?\nVuna e Gadrevi Kina na iVoli?\n3. (a) Cava e gadrevi kina na ivoli? (b) Na cava e sega kina ni rawa ni vosoti ira ga kina ena gauna oya na kawa i Atama na Kalou, me sa kua ni tauca na itotogi mate?\n3 Mai gadrevi na ivoli ena vuku ni ivalavala ca i Atama. Ena nona talaidredre vua na Kalou, sa tekivuna toka kina vei ira na nona kawa na bula ni tauvimate, rarawa, mosi, kei na mate. (Vakatekivu 2:17; Roma 8:20) Sega ni rawa ni veisautaka ena gauna oya na Kalou na nona vosa me sa kua ni tauca na itotogi mate. Ke cakava oqo, sa na beca kina na lawa ga a bulia: “Sa i sau ni valavala ca na mate.” (Roma 6:23, VV) Ena rawa ni yaco e vuravura na veilecayaki, ena sega tale ga ni caka rawa na basulawa.\n4, 5. (a) E beitaki Jiova vakacava o Setani? Cava me sauma kina o Jiova na veibeitaki i Setani? (b) Na vosa ni veibeci cava e tauca o Setani me baleti ira na dauveiqaravi yalodina i Jiova?\n4 Me vaka eda raica ena Wase 12, na veivorati mai Iteni e votu kina e vica na ile bibi sara. Mai vakarogorogocataka kina o Setani na yaca vinaka ni Kalou. Ni beitaki Jiova sara ga ni lasulasu, ni iliuliu ca, e sega ni vinakata mera galala na nona ibulibuli. (Vakatekivu 3:1-5) Ena nona saga me vakaseva na inaki ni Kalou—oya mera tawana na vuravura na tamata yalododonu—e vaka me tukuna kina ni o Jiova e Kalou ligamalumalumu. (Vakatekivu 1:28; Aisea 55:10, 11) Ke sega ni sauma o Jiova na veibeitaki nei Setani, ke a levu na nona ibulibuli e vuravura, mai lomalagi tale ga, era vakabekataka na dodonu ni nona veiliutaki.\n5 E gaga tale ga na ka e vakaibalebaletaka o Setani me baleti ira na dauveiqaravi yalodina i Jiova, e beitaki ira nira qaravi Jiova ga ena levu ni nodra kocokoco. Qai kaya ena veibeci ni na sega ni dua bulu ena yalodina vua na Kalou ke vakatovolei. (Jope 1:9-11) Na veibeitaki kei na vakalelewa kece oqo e bibi cake sara mai na rarawa e sotava tiko na kawatamata. E kila o Jiova ni dodonu me sauma na veibeitaki gaga i Setani. Ia, ena vakalasuya vakacava o Jiova na veibeitaki kece oqo, ena gauna vata oqori me vakabula tale ga na kawatamata?\niVoli e Veirauti\n6. Na cava e so na vosa e vakayagataki ena iVolatabu me vakatokai kina na sala e vakabula kina na kawatamata na Kalou?\n6 Na iwali ni ka kece oqo e vakarautaka o Jiova e sa bau yavutaki dina ena yalololoma levu, qai dodonu—na iwali ena sega ni rawa ni dua na tamata e vakasamataka rawa. Ia, e iwali rawarawa dina. E dau vakatokai na iwali oqo me iboko, isere, yavu ni veivinakati tale, kei na isoro. (Taniela 9:24; Kalatia 3:13, VV; Kolosa 1:20; Iperiu 2:17) Ia, e rairai matata duadua na ka e qai tukuna sara ga o Jisu. A kaya o koya: “Sa sega tale ga ni lako mai na Luve ni Tamata me qaravi, ia me veiqaravi ga, ka solia na nona bula me kedra i voli [vakirisi, lyʹtron] na lewe vuqa.”—Maciu 20:28, VV.\n7, 8. (a) Na cava na ibalebale ni “ivoli” ena iVolatabu? (b) Na sala cava me veirauti kina na ivoli?\n7 Na cava sara mada na ivoli? Na vosa vakirisi e taurivaki e ke e yavutaki ena dua na vosa e kena ibalebale na “dolava, se sereka.” Dau taurivaki na vosa oqo me vakamacalataka na ilavo e saumi me sereki kina e dua e vesu ena ivalu. O koya gona, na ivoli e dau soli me voli lesu mai kina e dua na ka. Ena iVolatabu Vakaiperiu, na vosa e vakadewataki me “ivoli” (koʹpher) e vu mai na dua na vosa e kena ibalebale na “ubia.” E rawa kina nida kaya ni ivoli e iubi tale ga ni ivalavala ca.\n8 Sa rauta me kaya na volavosa ni iVolatabu na Theological Dictionary of the New Testament ni vosa oqo (koʹpher) “e dau vakaibalebaletaka tu ga na ka e tautauvata,” se veirauti. E vaka sara ga oqo na iubi ni kato ni veiyalayalati, ni veirauti vinaka sara ga kei na levu ni kato ni veiyalayalati. Ena kena saumi na ivoli me iubi ni ivalavala ca ena vinakati tale ga me veirauti vinaka na ivoli me rawa ni ubia taucoko kina na leqa e basika ena vuku ni ivalavala ca. E kaya kina na Lawa ni Kalou vei ira na Isireli: “Mei sau ni mate na mate, mei sau ni mata na mata, mei sau ni bati na bati, mei sau ni liga na liga, mei sau ni yava na yava.”—Vakarua 19:21.\n9. Cava era dau cabora kina na isoro manumanu o ira na tamata yalodina ni Kalou? E raica vakacava o Jiova na nodra isoro?\n9 Era dau vakacaboisoro manumanu vua na Kalou na tamata yalodina me tekivu mai vei Epeli. Nodra cakava oqo e vakaraitaka nira kila nira vauci tu ena ivau ni ivalavala ca, ra qai gadreva mera sereki mai kina, ra vakaraitaka tale ga nira vakabauta na vosa ni yalayala ni Kalou me baleta na veisereki ena qai vakarautaka na nona “kawa.” (Vakatekivu 3:15; 4:1-4; Vunau ni Soro 17:11; Iperiu 11:4) E ciqoma o Jiova na isoro vaka oqo, qai vakadonui ira na cabora. Ia, na isoro manumanu e ivakatakarakara wale ga. Na manumanu e sega ni rawa ni ubia na ivalavala ca ni tamata, nira lolovira vei keda. (Same 8:4-8) Oya na vuna e kaya kina na iVolatabu: “Sa dredre sara me kauta tani nai valavala ca na dra ni pulumokau kei na me.” (Iperiu 10:1-4) Na isoro vaka oqo era ivakatakarakara wale ga ni isoro dina me na qai cabori me keda ivoli na kawatamata.\n‘Veirauti me Kedra iVoli’ na Tamata Kece Ga\n10. (a) Me na tautauvata kei cei o koya e solia nona bula me ivoli? Ena vuku ni cava? (b) Cava e gadrevi kina me na sorovaki ga e dua na tamata?\n10 E kaya na yapositolo o Paula nida “mate kecega [na tamata] e na vuku i Atama.” (1 Korinica 15:22) E dodonu gona me mate e dua e tautauvata sara ga kei Atama—me tamata uasivi—me rawa kina ni saumi na ivoli. (Roma 5:14) Sega ni dua tale na ka bula, na tamata duadua ga, e rawa ni ivoli. Na tamata tabucala ga, e dua e sega ni sauti koya na itotogi mate a tau vei Atama, e rawa ni “veirauti me ivoli.” (1 Timoci 2:6, NW) E sega ni gadrevi mera mai mate e milioni vakamilioni, me tautauvata kei na kedra iwiliwili na kawa kece kei Atama. E kaya na yapositolo o Paula: “Sa curu ki vuravura nai valavala ca e na vuku ni tamata e lewe dua, kei na mate e na vuku ni valavala ca.” (Roma 5:12, neitou na matanivola kala.) O koya gona, “ni a vakavuna na mate e dua ga na tamata,” sa vakarautaka kina na Kalou “e dua na tamata” me mai sereka na kawatamata. (1 Korinica 15:21, VV) Ena sala cava?\n11. (a) Na sala cava e “mate [kina] . . . e na vuku ni tamata kecega” o koya e solia nona bula me ivoli? (b) Na cava ena sega kina ni yaga vei Atama kei Ivi na ivoli? (Raica na ivakamacala e ra.)\n11 Mani vakarautaka o Jiova e dua na tagane uasivi e tu vakarau me solia nona bula. Me vaka e kaya na Roma 6:23, “sa i sau ni valavala ca na mate.” Ena nona solia nona bula me ivoli na tagane oqo, sa na “mate [kina] ko koya e na vuku ni tamata kecega.” Sa na sauma kina na ivalavala ca i Atama. (Iperiu 2:9; 2 Korinica 5:21; 1 Pita 2:24) Oqo ena vakilai raraba na kena yaga. Na ivoli e sa na kauta laivi na ivalavala ca, kena ibalebale ni sa na bokoci tale ga na kedra itotogi mate na kawa i Atama talairawarawa. *—Roma 5:16.\n12. Na ivakatautauvata cava e vakaraitaka ni saumi ni dua bulu na dinau e rawa ni yaga vei ira e lewe levu?\n12 Meda vakatauvatana mada: Kaya mada ke o bula ena dua na tauni era cakacaka e levu na lewena ena dua na vale levu ni buliyaya. O bula marau o iko kei ira ena nomu itikotiko ena isau vinaka oni taura. Ia, e qai sogo ena dua na siga na kabani. Cava na vuna? Na cakacaka vakailawaki nei Manidia, e beqaravu sara ga kina na bisinisi. O sa mani sega ni cakacaka o iko, vaka kina o ira ena nomu itikotiko, oni sa sega ni qai sauma rawa na nomuni bili. Ra lai leqa na watimuni, luvemuni, kei ira e dodonu mo ni sausaumi vei ira, ena vuku ni nona cakacaka vakailawaki e le dua. Rawa beka ni caka e dua na ka? Io! E gole mai e dua na turaga vakavatu. E kila o koya na ka e rawa ni rawata na kabani. E kauaitaki ira tale ga na lewe vuqa era cakacaka ena kabani kei ira na nodra vuvale. Mani sauma o koya na dinau ni kabani, dolava tale. Na boko ni dua bulu na dinau oya e kauta mai na vakacegu vei ira taucoko na tamata cakacaka kei na nodra dui vuvale, vaka kina vei ira sa sega tu ni qai lako vei ira na sausaumi. E vaka sara ga oqo na bokoci ni ivalavala ca i Atama, nira vakila na kena yaga e vica vata na milioni eda sega ni wilika rawa.\nO Cei e Vakarautaka na iVoli?\n13, 14. (a) E vakarautaka vakacava o Jiova na ivoli ni kawatamata? (b) E saumi vei cei na ivoli? Na cava me saumi kina?\n13 O Jiova duadua ga e rawa ni vakarautaka na “Lami . . . ko koya sa kauta tani na nodrai valavala ca na kai vuravura.” (Joni 1:29) Ia, e sega ni tala mai na Kalou e dua ga na agilosi me mai vakabula na kawatamata. E tala mai e dua ena mai vagalui Setani sara ga ena vuku ni vosa ni veibeitaki a tauca me baleti ira na tamata i Jiova. Io, e bolea o Jiova me tala mai na Luvena e duabau ga a vakatubura, o koya ‘e daurekitaka ena veisiga.’ (Vosa Vakaibalebale 8:30) E lomasoli na Luve ni Kalou “me laiva tu mada yani” na nona bula vakalomalagi. (Filipai 2:7, VV) Ena dua na cakacaka veivakurabuitaki sara, e qai tokitaka kina o Jiova na nona bula na Luvena ulumatua vakayalo, ina katonigone i Meri, na goneyalewa Jiu. (Luke 1:27, 35) Me na qai yacana o Jisu. Ia, vakalawa, e rawa ni vakatokai me ikarua ni Atama, ni tautauvata vinaka sara ga o koya kei Atama. (1 Korinica 15:45, 47) Sa na rawa kina vei Jisu me solia nona bula me isoro, me voli lesu kina na kawatamata ivalavala ca.\n14 Me na saumi vei cei na ivoli? Tukuna vakamatata na Same 49:7 ni saumi “vua na Kalou.” Ia, sega li ni o Jiova ga a vakarautaka na ivoli? Ia, oqo e sega ni vaka e dua na veisau iyaya wale ga—me vaka beka nomu taura mai na nomu ilavo ena dua na nomu taga, o qai tawana tale ina taga kadua. Na ivoli e saumi kina vakalawa e dua na ka e dodonu ga me saumi. Ena nona vakarautaka o Jiova na ivoli, e dina ni na vakila sara mada ga kina o koya na rarawa, sa vakaraitaka kina nona tudei ena nona lawa savasava.—Vakatekivu 22:7, 8, 11-13; Iperiu 11:17; Jemesa 1:17.\n15. Na cava me sotava kina o Jisu na veika rarawa, me mate?\n15 Ena vulaitubutubu ni yabaki 33 S.K., e soli koya kina o Jisu me sotava e so na ka rarawa sara, me itekitekivu ni nona qai sauma na ivoli. E vakalaiva me vesu ena veibeitaki lasu, lewai, tau na kena itotogi, lauvako sara ena kau ni rarawa. E vinakati sara beka me lai sotava tu na veika rarawa vaka oqo o Jisu? Io, me macala kina na nodra rawa ni yalodina vua na Kalou na nona tamata. A sega ni vakalaiva na Kalou me vakamatei Jisu o Eroti ni se gonelailai. (Maciu 2:13-18) Ia, ni sa tamata bula o Jisu, sa vosota rawa na kabakoro i Setani, lako vata kei na nona kila vinaka na nona veibeitaki. * Ena vuku ni nona “sa yalosavasava, sa sega na nona cala, sa sega na nona duka, sa tawasei mai vei ra na i valavala ca,” e vakadinadinataka kina o Jisu me yacova sara na kena iotioti nira tu o ira na tamata i Jiova era na yalodina tu ga veitalia na ka dredre era na sotava. (Iperiu 7:26, VV) Sa rauta me kaya ena marau o Jisu ni sa vakarau cavuka sara toka ga nona icegu: “Sa oti!”—Joni 19:30.\nVakaotia Nona Cakacaka ni Veisereki\n16, 17. (a) E tomana tiko ga vakacava o Jisu nona cakacaka ni veisereki? (b) Na cava e vinakati kina vei Jisu ‘me rairai ena mata ni Kalou ena vukuda’?\n16 Ia, se bera ni vakaotia o Jisu nona cakacaka ni veisereki. Ni siga tolu oti nona mate, sa qai vakaturi koya mai na mate o Jiova. (Cakacaka 3:15; 10:40) Na veivakaturi vakairogorogo oqo e sega ni icovi wale ga ni yalodina i Jisu, ia e solia tale ga vua na gauna me vakaotia kina nona cakacaka ni veisereki, me vaka na Bete Levu ni Kalou. (Roma 1:4; 1 Korinica 15:3-8) E kaya na yapositolo o Paula: “Sa lako mai na Karisito, . . . e sega talega e na dra ni me kei na luve ni pulumokau, e na nona dra ga sa curu vakadua ki na loqi tabu sara, ni sa rawata me solia na bula tawa mudu. Ni sa sega ni curu na Karisito ki na loqi tabu sa caka e na liga, oqori sai vakatakarakara ga ni ka dina; sa curu ki na lomalagi dina ga, me rairai edaidai e na mata ni Kalou e na vukuda.”—Iperiu 9:11, 12, 24.\n17 E sega ni rawa ni kauta i lomalagi o Karisito na nona dra. (1 Korinica 15:50) Ia, e kauta ga vei Tamana na ka e vakatakarakarataka na dra oya: na ka ena rawati ena nona isoro uasivi. Sa qai vo ga me ciqoma o Tamana na nona isoro me voli lesu kina na kawatamata ivalavala ca. Ia, ena ciqoma beka o Jiova na isoro oqo? Me qai sega? E vakadinadinataki oqo ena Penitiko ni 33 S.K., ena gauna e sovaraki kina na yalo tabu vei ira na lewe 120 na tisaipeli e Jerusalemi. (Cakacaka 2:1-4) E vakasakiti dina oya, ia oqo e se qai itekivu ga ni ka veivakalougatataki e sotavi ena vuku ni ivoli.\n18, 19. (a) Na cava na rua na ilawalawa tamata era sa mai vakila na yaga ni veivinakati tale ena vuku ni dra i Karisito? (b) E yaga vakacava na ivoli vei ira “nai soqosoqo levu” ena gauna oqo, vaka kina ena gauna se bera mai?\n18 E vakamacalataka o Paula ena nona ivola vei ira mai Kolosa na nona vinakata na Kalou mera veivinakati kei koya na veika tale e so ena vuku ni dra a vakadavea oJisu ena kau ni rarawa. E vakamacalataka tale ga o Paula ni veivinakati oqo e wiliki tale ga kina e rua na ilawalawa, “se ra tu mai lomalagi,” “se ra tu e vuravura.” (Kolosa 1:19, 20; Efeso 1:10) Na imatai ni ilawalawa era lewena na le 144,000 na lotu Vakarisito era nuitaka mera na bete mai lomalagi, ra qai lewai vuravura mai vata kei Jisu Karisito. (Vakatakila 5:9, 10; 7:4; 14:1-3) Ena vukudra oqo, ena qai vakayagataki kina na yaga ni ivoli vei ira na kawatamata talairawarawa ena loma ni duanaudolu na yabaki.—1 Korinica 15:24-26; Vakatakila 20:6; 21:3, 4.\n19 Na veika era “tu e vuravura” era okati kina o ira era na bula ena Parataisi e vuravura. Na Vakatakila 7:9-17 e tukuni ira oqo nira lewe ni “soqosoqo levu sara” era na bulata na “veivakararawataki levu.” Ia, sega ni tukuni mera waraka sara na gauna oya mera qai lai vakila kina na yaga ni ivoli. Ena gauna mada ga oqo, “era sa sava nodrai sulu, ka vakavulavulataka e na dra ni Lami.” Ena vuku ni nodra vakabauta na ivoli, era sa vakila tiko kina na yaga ni isolisoli vakayalololoma oya. Sa okati ira na Kalou mera yalododonu, vakadonui ira tale ga mera nona itokani! (Jemesa 2:23, VV) Sa rawa nira “toro doudou kina ki nai tikotiko-vakaturaga loloma,” ena vuku ni isoro i Jisu. (Iperiu 4:14-16) Nira cala, era vosoti dina. (Efeso 1:7) E dina ni se takavi ira voli ga na ivalavala ca, ia e sa savasava na nodra lewaeloma. (Iperiu 9:9; 10:22; 1 Pita 3:21) Nodra veivinakati kei na Kalou e sega ni ka e nuitaki wale ga, ia e sa vakilai dina sara tiko ga! (2 Korinica 5:19, 20) Ni vakacagau tiko na loma ni duanaudolu na yabaki, era sa na qai “sereki . . . mai na kena vakabobulataki ki na rusa” me yacova sara nira sa “lalaga tu ka vakaiukuukutaki vata kei ira na luve ni Kalou.”—Roma 8:21.\n20. E tarai iko vakacava na nomu vakasamataka na ivoli?\n20 “Me vakavinavinakataki na Kalou” ena vuku ni nona ivoli na “noda Turaga ko Jisu Karisito!” (Roma 7:25, VV) Oqo e dua dina na ituvatuva rawarawa, ia e veivakadrukai dina. (Roma 11:33) Nida vakasamataka, e tara dina na lomada, e dreti keda meda toro voleka sara ga vua na Kalou lewadodonu. Me vakataki koya ga na daunisame, sa dodonu dina ga meda vakacaucautaki Jiova na Kalou ‘sa vinakata na ivalavala dodonu kei na lewadodonu.’—Same 33:5.\n^ para. 11 Ena sega ni rawa ni yaga vei Atama kei Ivi na ivoli. E kaya na Lawa a soli vei Mosese me baleta e dua e laba: “Dou kakua ni vakadonuya e dua nai bulubulu me bula kina ko koya sa laba, ni sa dodonu me mate.” (Tiko Voli Mai na Lekutu 35:31) Sa dodonu ga me rau mate o Atama kei Ivi baleta ni rau sa vakasalataki oti, ia erau digia ga, se rau nakita me rau talaidredre vua na Kalou. Ena sala oqo erau sa vakanadakuya kina na inuinui ni bula tawamudu a soli taumada vei rau.\n^ para. 15 Ena sega ni bokoci na ivalavala ca i Atama ena mate i Jisu ke a mate ni se gone, veitalia mada ga ke bula uasivi. E gadrevi me mate o koya ni sa tamatabula. Nanuma tiko ni a nakita o Atama na nona ivalavala ca, e kila vinaka na bibi ni ka e cakava kei na kena revurevu. Me rawa gona ni okati o Jisu me o “Atama sa muri,” me bokoca rawa tale ga na ivalavala ca oya, e dodonu me nakita sara ga o koya na nona digia me yalodina tiko ga vei Jiova. Me vakatulewataka sara ga vakataki koya na ka e cakava. (1 Korinica 15:45, 47) O koya gona, na bula taucoko i Jisu—wili kina nona mate vakaisoro—e okati me “dua bauga nai valavala dodonu” e sa bokoca vakadua na ivalavala ca i Atama.—Roma 5:18, 19.\nTiko Voli Mai na Lekutu 3:39-51 Na cava e bibi kina me veirauti na ivoli?\nSame 49:7, 8 Na cava meda vakamuduo kina vua na Kalou ena vuku ni ivoli e vakarautaka?\nSame 79:9 E vukei keda vakacava na tikinivolatabu oqo meda raica kina ni vakabulai ni kawatamata e sega ni yavu duadua ga e vakarautaka kina na ivoli o Jiova?\n1 Korinica 6:20 (VV) Me tara vakacava na noda ivalavala kei na noda ivakarau ni bula na ivoli?\niMeli iMeli Vakarautaka o Jiova na “Kedra i Voli na Lewe Vuqa”


Vakamatai veitaqomaki ena iyaloyalo - LDPE itataqomaki ni veitaqomaki | Vakauta na tepi | Tabaki ni Adhesive ni iyaloyalo buli iyaya kei na Wholesaler\nVale » Ivoli » Vakamatai veitaqomaki ena iyaloyalo\nVakamatai veitaqomaki ena iyaloyalo\nNa boroya e drega ena daimani ibulibuli ni iyaloyalo e rawarawa sara ki na vagalalataki ni cagi ni oti na kena vakayagataki na PIT ni.\nSticky vinaka ka rawarawa kevaka e sega na kena vo.\nTack lailai adhesion mai na 3 me 50g/25mm, veiganiti ki na ivoli vakalivaliva.\nNa isau volau ni nona vinaka duadua ena vukea na kena vakalailaitaki na isau ni nomu volivoli.\nVolau ni nona levu buli iyaya, customization yadua ena tudei vinaka.\n1. Ituvatuva taumada ni iyaya ni vakamatai itataqomaki:\n2. Ivolayavu ni Specification me baleta na iyaloyalo ni vakamatai itataqomaki：\nKENA Tabanilotu UNIVESITI TOLARANCE IVAKARAU NI VAKATOVOTOVO\nIrairai / Matata / Vakaiyaloyalo\nVavaku μm 30-80 ± 5% GB/T7125-2014\nAdhesion gf/25mm 5-20 ± 5% GB/T 2792-2014\nRabana SS VV 1220, 1250 ± 5% GB/T 451.2-2002\nBalavu mita 200, 400, 500 ± 5% GB/T 451.2-2002\nMe kilai: Eda dau solia talega na vakarawarawataka manufacture ena kena e ra UNIVESITI, Yalovinaka qai dikeva vata kei Hualibao na mata ni vakamatai ka digitaka na iyaloyalo e veiganiti:\nIyaya ni veika: LDPE iyaloyalo se iyaloyalo PE\nAdhesion mai: 3-50g/25mm\nVavaku (Micron/μ): 30iVukevuke ~ 100mic, se vakarawarawataka\nRabana: 10SS VV ~ 1560mm\nBalavu: 50m ~ 1000meters, ivakatagedegede 200, 400, 500 kei na 1000m.\n3. Bulataki & Matanivola ni vakamatai itataqomaki ni veitaqomaki:\n◆ Taqomaka na veimataqali palasitika shells, mai na, talevoni veikauyaki sikirini, PVC ni pepa, acrylic ni pepa, solar panels, siperei na tikina kei na eso tale eso, ka vakatagitaka e dua na itavi itataqomaki ena kena icakacaka ni kena vakarautaki; Vakatorocaketaki vakalevu ni cakacaka efficiency, vakalevutaka na output, vakalailaitaka na defective ni ivoli.\n◆ Vakamatai PE iyaloyalo texture e malumu, duavata cecere, rawa ni levea na phenomenon vakatikitikitaki ni kena boroya na iyaloyalo na, rawa ni taqomaki vakavinaka cake kina na ivoli.\nNa iyaloyalo ◆ vakamatai ena rawa ni cakava na iyaya ena kauti, ni, na mamaroroi kei na vakayagataki ni iwalewale e sega ni contaminated, corrosion, Mila, taqomaka ka vakasavasavataka na iyaya taumada.\n◆ E veiganiti ki na iyaya vakalivaliva kei na gacagaca vakalivaliva: iDusidusi ni veleti, sikirini vakalivaliva, iyaya ni cakacaka, iyaya motoka, shell, sa ivakabatabata na cagi kei na so na matavuvale appliances itataqomaki, titanium kaukamea veleti, kei.\n◆ Talega na kena dau vakayagataki ena palasitika veleti: plexi iloilo veleti, PVC ni rarama, ABS ni rarama, palasitika veleti kei na palasitika shell, na veimataqali mate taucoko ena kena maroroi na ivakarau ni kena taqomaki\n4. IDusidusi ni kena vakayagataki na iyaloyalo ni vakamatai itataqomaki\n◆ Vakasavasavataka na nomu iyau ni bera ni vakayagataki. Maroroya na dela ni mamaca ka savasava, galala mai na waiwai, kuvu soso, solvents se so tale na wainimate me tarova na kena yaco e dua na kena vo.\n◆ Vakayagataka na kato se na misini ni stamping ni vakayagataki na iyaloyalo itataqomaki.\n◆ Raica me sa dei tu ga na iyaloyalo ki na itukutuku.\n◆ Vakaturi ivakarau e dela kei na veika tale eso ena + 15 °C ki na 40 °C me baleta na vakamatai iyaloyalo lamination.\n5. Ituvaki ni mamaroroi ni vakamatai ni veitaqomaki\n◆ Vinaka sara ena ivakarau 23 ± 2 (°C), tunumaka ena 65 na ± 5%.\n◆ Ni vakadeitaki gauna: Ena loma 6 vula sa voli. Sega ni okati kevaka e rarama, sivia na 40 na °C kei na 70% tunumaka se ra 0 °C.\n6. Qarauni ni vakamatai itataqomaki ena veitaqomaki:\nNa ◆ ni itukutuku e cake e dau vakatovolei ena iwalewale ni Vakacaucautaki ni cakacaka ia e sega ni baleta na levu ni ivoli.\n◆ Na jeke kei na sabolo ni bera se veitaratara kei keda ni da vakayagataka na itukutuku digitaki kei na kena cakacakataki.\n◆ Na itukutuku oqo e taukena o GUANGDONG HUALIBAO CO., LTD. Kakua ni vakayagataka ke sega na veivakadonui vakadonui.\n7.Graceful wavokita na iyaloyalo ni buli iyaya vakamatai itataqomaki\n8.Equipments torocake ena kena na na iyaloyalo ni vakamatai itataqomaki\nIyaloyalo itataqomaki ni vuloa\nLDPE karakarawa ni veitaqomaki\nItataqomaki ni veitaqomaki ni vatu mapolo Tile taile\nSosa veitaqomaki ena iyaloyalo


Na imatai ni itukutuku vakasokumuni ka vakayacani me Mataniciva Talei a caka ena 1851 mai vei Elder Voreqelini D. Rusiate, a lewena voli ena gauna ko ya na Matabose ni Le Tinikarua ka peresitedi talega ni Tabana ni Kaulotu e Peritania. A kena inaki me vakarawarawataka na kena raici na veitikina bibi eso ka sega ni dau tabaki vakararaba tu ena gauna nei Josefa Simici. Ia ni sa tubu cake tiko ga na iwiliwili ni lewe ni Lotu mai Iurope kei Amerika, sa gadrevi me vakarawarawataki na kena veisoliyaki yani na veitukutuku oqo. A vakayagataki vakalevu sara na Mataniciva Talei ka sa mani yaco kina me ivola tudei ni Lotu ena nodratou cakacaka na Mataveiliutaki Taumada kei na koniferedi raraba mai Salt Lake City ena 10 ni Okotova, 1880.\nSa railesuvi oti vakavuqa na lewe ni ivola oqo, me vaka na gagadre ni Lotu. Ena 1878 a vakacurumi vou yani kina eso na tiki ni ivola i Mosese ka a sa sega ni volai ena itabataba taumada. Ena 1902 sa bokoci tani kina mai na Mataniciva Talei, na veitikina eso sa tabaki oti tu ena Vunau kei na Veiyalayalati. A tuvai tale ga ena yabaki 1902 na veitikina kei na wase yadua, kei na ivakamacala leleka e rukuna. Ia ena 1921 sa qai tabaki kina ena imatai ni gauna me wase vakarua na veidrauna yadua, ka vakacurumi yani na kena idusidusi. A sega tale ni dua na veisau e vakayacori kina me yacova na Epereli ni 1976, sa qai mai vakuri kina ena rua na ivakatakila. Ena 1979 erau sa kau tani tale kina mai na Mataniciva Talei na ivakatakila e rua oqori ka biu ena Vunau kei na Veiyalayalati, erau sa kilai tiko kina ena gauna oqo me wase 137 kei na 138. Ena kena itabataba sa vakayagataki tiko ena gauna oqo sa veisautaki.\nSa koto oqori e ra e dua na ivakamacala lekaleka ena lewe ni ivola oqo:\nVeitikina digitaki eso mai na iVola i Mosese. Oqo e tauri mai na iVakatekivu, ena ivakadewa ni iVolatabu ka a tekivutaka ko Josefa Simici ena vula ko June, 1830.\nAi Vola i Eparaama. E dua na ivakavakadewa vakauqeti ni volavola i Eparaama. A tekivutaka o Josefa Simici na vakavakadewa ena 1835 ni oti na nona taura eso na ivolagasau ni Ijipita. A qai tabaki vakaiwasewase na vakavakadewa oqo ena niusipepa na Times and Seasons me tekivu ena 1 ni Maji, 1842, mai Nauvu, Ilinoi.\nJosefa Simici—Maciu. E tauri mai na ivakadinadina nei Maciu ena ivakadewa nei Josefa Simici ni iVolatabu (raica na Vunau kei na Veiyalayalati 45:60–61 me baleta na ivakaro vakalou me tekivutaki kina na vakadewataki ni Veiyalayalati Vou).\nJosefa Simici—Ai Tukutuku. Na veitikina cavuti mai na ivakadinadina volai kei na itukutuku makawa kei Josefa Simici, ka ra a vakarautaka ko koya kei ira na nona vunivola ena 1838–1839 ka a qai tabaki vakaiwasewase ena niusipepa na Times and Seasons mai Nauvu, Ilinoi, me tekivu mai na 15 ni Maji, 1842.\nNa Yavu ni Vakabauta ni Lotu i Jisu Karisito ni Yalododonu Edaidai. Oqo e dua na itukutuku nei Josefa Simici ka a tabaki ena niusipepa na Times and Seasons ena 1 ni Maji, 1842, vata kei na dua na itukutuku makawa lekaleka e baleta na Lotu ka a dau kilai levu ena gauna ko ya me yacana na iVola nei Wedioci.


O Rawa ni Bula Tawamudu? (1 Joni 2:17)\nWILIKA ENA VOSA Afrikaans Albanian Alur Amharic Arabic Arabic (Lebanon) Armenian Azerbaijani Baoule Batak (Toba) Bislama Brazilian Sign Language Cambodian Catalan Cebuano Chavacano Chichewa Chin (Hakha) Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Croatian Czech Danish Dutch English Estonian Ewe Faroese Finnish Fon French Georgian German Greek Greenlandic Gun Hebrew Hiligaynon Hmong (White) Hungarian Iban Icelandic Igbo Iloko Indonesian Isoko Italian Jamaican Creole Japanese Kamba Kannada Kikaonde Kiluba Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lingala Lithuanian Luganda Luo Luvale Malagasy Malay Malayalam Maltese Mambwe-Lungu Moore Myanmar Ndebele (Zimbabwe) Ndonga Nepali Norwegian Nzema Oromo Ossetian Pangasinan Pennsylvania German Persian Polish Portuguese (Brazil) Portuguese (Portugal) Quichua (Chimborazo) Romanian Russian Samoan Sango Serbian (Cyrillic) Serbian (Roman) Setswana Seychelles Creole Shona Sidama Sinhala Slovak Slovenian Spanish Sranantongo Sunda Swahili Swati Swedish Tagalog Tatar Telugu Tetun Dili Thai Tigrinya Tsonga Turkish Twi Tzotzil Ukrainian Urdu Urhobo Uruund Uzbek Uzbek (Roman) Valencian Venda Vietnamese Welsh Xhosa Yoruba Zapotec (Quiatoni) Zulu vakaViti\nO Rawa ni Bula Tawamudu?\nE yalataka na iVolatabu: “O koya e cakava na loma ni Kalou ena bula tawamudu.” (1 Joni 2:17, Holy Bible—Easy-to-Read Version) Na cava e vinakata na Kalou mo cakava?\nVulica na ka me baleta na Kalou, kei na Luvena o Jisu. E kaya o Jisu ena nona masu: “Ena rawata na bula tawamudu, o koya e vulica tiko ga na veika me baleti kemuni na Kalou dina duadua ga, kei Jisu Karisito oni tala mai.” (Joni 17:3) Na cava e okati ena noda ‘vulici rau tiko ga’ na Kalou kei Jisu? Eda na kilai rau nida vulica na iVolatabu da qai cakava na ka eda vulica. * E vakavotui ena iVolatabu na nona nanuma na Dauveibuli na Kalou o Jiova, o koya e solia na bula. (Cakacaka 17:24, 25) E vakamacalataka tale ga na Luvena o Jisu ni dau vakavulica na “vosa ni bula tawamudu.”—Joni 6:67-69.\nVakabauta na isoro ni veivoli Jisu. E lako mai vuravura o Jisu “me veiqaravi, me solia tale ga na nona bula me kedra ivoli e le levu.” (Maciu 20:28) Na isoro ni veivoli i Jisu e vakarautaka gona vei keda na bula tawamudu ena Parataisi e vuravura. * (Same 37:29) E kaya o Jisu: “Na levu ni nona lomani vuravura na Kalou e solia kina na Luvena e duabau ga e bulia, mera kua ni rusa kina o ira na vakaraitaka nodra vakabauti koya, mera rawata ga na bula tawamudu.” (Joni 3:16) Meda nanuma ni so tale na ka e okati ena noda vakabauti Jisu. E dodonu meda ‘vakaraitaka nida vakabauti koya,’ oya meda muria nona ivakavuvuli kei na inaki i Tamana.—Maciu 7:21; Jemesa 2:17.\nQaqaco na veitokani kei na Kalou. E vinakata na Kalou meda toro voleka vua, meda nona itokani tale ga. (Jemesa 2:23; 4:8) E tawamudu nona bula na Kalou. Ena sega vakadua ni mate, e vinakata talega mera bula tawamudu nona itokani. E kaya kina na Kalou ena nona Vosa vei ira era vakasaqarai koya: “Mo marautaka mada ga na bula me tawamudu.”—Same 22:26.\nRai Cala me Baleta na Bula Tawamudu\nRai cala: Rawati na bula tawamudu ena sasaga ni tamata.\nKa dina: E yalataki ena so na veiqaravi vakavuniwai ni rawa ni vakabalavutaki na bula ni tamata, ia ena sega ni rawati kina na bula tawamudu. Na Kalou ga ena solia vei keda na bula tawamudu, ni o koya ga “na ivurevure ni bula.” (Same 36:9) E yalataka ni na “tiloma vakadua o koya na mate,” ra qai rawata na bula tawamudu o ira na tamata yalodina kece.—Aisea 25:8; 1 Joni 2:25.\nRai cala: Era na bula tawamudu ga eso na matatamata.\nKa dina: E sega ni dau veivakaduiduitaki na Kalou. Ia “e vakadonui ira era dokai koya ra qai cakava na ka e vinakata mai na veivanua kece.” (Cakacaka 10:34, 35) Era na bula tawamudu o ira era talairawarawa vua na Kalou era duikaikai qai duidui nodra itovo.\nRai cala: E vakavucesa na bula tawamudu.\nKa dina: Na Kalou e yalataka na bula tawamudu ni lomani keda e vinakata tale ga meda marau. (Jemesa 1:17; 1 Joni 4:8) Na sala duadua ga e kila nida rawa ni marau kina oya noda cakava na cakacaka e yaga. (Dauvunau 3:12) E yalataka ni o ira na bula tawamudu e vuravura ena vakainaki qai veivakacegui na cakacaka era cakava, ena yaga vei ira kei ira na wekadra lomani.—Aisea 65:22, 23.\nKena ikuri era na vulica tiko ga na veika vovou me baleta na Dauveibuli kei na nona ibulibuli. E biuta vei keda na gagadre ni bula tawamudu meda kilai koya tale ga. Era “sega ni katuma rawa na tamata na ka e cakava na Kalou dina mai na itekitekivu me yacova na kena itinitini.” (Dauvunau 3:10, 11) O ira gona era bula tawamudu era na vulica ra qai cakava tiko ga na cakacaka e veivakurabuitaki.\n^ para. 2 Era veisureti na iVakadinadina i Jiova ena kena vulici wale na iVolatabu. Me ikuri ni vakamacala sarava na vidio Na Cava e Dau Caka ena Vuli iVolatabu?\n^ para. 3 Raica na ulutaga “Veivakabulai Vakacava o Jisu?”\nBula & Mate Saumi na Taro Vakaivolatabu Vaqaqacotaka Nomu Vakabauta na Kalou Vakabauta na Kalou\nE Veivakabulai Vakacava o Jisu?\nCava me vakamamasu kina ena vukuda o Jisu? E bibi ga meda vakabauti Jisu meda vakabulai kina?\niMeli iMeli O Rawa ni Bula Tawamudu?\nijwbq wase 147\nO Rawa ni Bula Tawamudu e Vuravura